text:
10 góð ráð um leiðslu frá Weick – IV
Tú heldur kanska at tú gerst ein betri leiðari, tí tú dugir at taka avgerðir, megnar at gera trupulleikar einfaldari, og dugir at ímynda tær loysnina áðrenn tú tekur avgerð. Taka vit støði í teirri gransking, sum Karl E. Weick hevur gjørt innan leiðslu, fyrisiting og organisatión, so er hetta als ikki tann góði leiðsluhátturin.
Amerikanarin Karl E. Weick, føddur 1936, er kendur fyri at tora at geva leiðslum avbjóðingar um at veruleikin ikki altíð er sum leiðslan sær hann. Hann hevur skrivað fleiri bøkur og greinar um fyriskipan og hvussu vit skapa meining í einari fyritøku. Karl E. Weick dugir væl at venda okkara hugsanum um fyriskipan og leiðslu á høvdið, og ofta gevur hetta góða meining.
Weick er millum annað kendur fyri at siga at hanling skapar hugsanir og meining, og ikki øvugt!
Tí sum hann sigur: ”Hvussu kann eg vita, hvat eg hugsi, fyrr enn eg havi sæð, hvat eg segði?”
Meiningin, og mátin vit hugsa og handla eftir, verður altíð skapt nakað eftir, at vit hava framt handlingina. Tá vit byrja at broyta, er tað oftani ikki fyrr enn aftaná, at sjálv meiningin verður skapað, og vit kunnu greiða frá, hví vit gjørdu júst tað við gjørdu.
Weick verður oftani endurgivin, men hann kann ofta tykjast heldur torskyldur. Hesar komandi tíggju dagarnar fara vit at geva tíggju ymisk viðmæli, ið Weick hevur skrivað um hesi seinastu 40 árini, og sum verða givin til tann meiningsskapandi leiðarin.
4. Hvat væntar tú tær av veruleikanum
Tað tú væntar av tí, ið er rundanum teg, hevur tað við at ganga út, tí tað tú væntar er skjótt til at gerast ein sjálvuppfyllandi profeti. Men hetta er als ikki nakar trupulleiki, tí ein stóran part av tíðini er tað, tú væntar júst við til at gera lívið í einari fyritøku lættari. Tað er tí neyðugt at tú gevur gætur, at tú sjálvur hevur ein avgerandi lut í teimum væntanum, sum tú sjálvur kemur við, tá tað ofta gongur út sum vit vænta. Tí skulu vit ansa eftir, at væntanir ikki gerast okkum ein sjálvskapað avmarking.
3. Ger tingini fyri at skilja tey
Hugsanir skapa handling. Tú skalt bara hava í huga, at samanhangurin millum hugsan og handling í eins stóran mun gongur hinvegin. Tá tú handlar, gert nakað, gevur tað høvi til hugsanir og harvið skapar tú eina meining. TGí er tað avgerandi at tú sum leiðari ikki letur teg stýra av ymiskum hugsanum og kanningum. Tú mást handla og síðan skapa tær eina meining við støði í tí.
2. Tosa eitt meiningsgevandi mál
Tað er neyðugt, at tú sum leiðari gevur gætur, hvørji orð tú nýtir. Tú lýsir ikki bert veruleikan – tú ert við til at skapa veruleikan. Um tú ikki við stórum neyvleika greiðir starvsfólkinum frá, hvussu tú sært veruleikan, og nýtir orð, sum øll kenna seg aftur í, skalt tú vera vís í, at starvsfólkið allarhelst als ikki lurta eftir hvat tú sigur, og ístaðin velja at skapa eina heilt aðra meining um veruleikan, enn ta tú hevur.
1. Talk the Walk
Sum leiðari eigur tú at gera tað tú sigur – tað vil siga: ‘Walk the Talk’. Men hvussu veitst tú, hvat tú skalt siga ella tosa um, áðrenn tú hevur handlað?
Tí eiga leiðarar at virðismeta grundstøðið í teimum umvendu grundreglunum í: “‘Talk the Walk’ – at finna útav hvat er vert at tosa um, við at hyggja eftir hvussu vit hava gjørt. Tað gevur ikki meining at gera tað vit siga, um vit ikki vita, at tað vit tosa um gevur meining.


c: text/html

text:
Rigmor Dam, landsstýriskvinna í mentamálum, hevur gjørt av at seta Anniku Smith í starvið sum stjóri á Føroya Landsbókasavni frá 1. august 2017 at rokna. Tað upplýsir Mentamálaráðið í skrivi sent miðlunum
Annika Smith er 53 ára gomul og er útbúgvin bókavørður frá Danmarks Biblioteksskole í 1996 og cand.scient.bibl. frá Keypmannahavnar Universiteti í 2016.
Eftir lokna útbúgving í 1996 flutti hon heimaftur til Føroya, og hevur starvast sum bókavørður síðani tá. Eitt ár á Býarbókasavninum í Tórshavn og síðani á Landsbókasavninum.
Seinastu fimm árini hevur Annika Smith starvast sum 1. bókavørður á Landsbókasavninum og verið partur av leiðsluni har.

robotstxt: allowed

filter: keep


text:
Onkumtíð hoyrir tú fólk siga, at Føroyar ikki eru nógv aftanfyri, tá tosað verður um hagtøl fyri hjúnarskilnað í okkara grannalondum. Men soleiðis er ikki. Føroyar eru í veruleikanum væl aftanfyri, serliga tá samanborið verður við Danmark.
Í 2015 vóru 195 kirkjuligar vígslur í Føroyum og 73 borgarligar. Hetta árið vóru 78 hjúnarskilnaðir. Tað merkir, at tað vóru 34 prosent hjúnarskilnaðir samanborið við vígslur. Í fjør vóru runt roknað 29.000 vígslur í Danmark og 16.000 hjúnarskilnaðir. Tað gevur 45 prosent.
Fara vit eitt sindur aftur í tíðina, so hevur talið á hjúnarskilnaðum ligið frá 50 og eitt sindur upp eftir síðani 1990, sum er elsta árið í hagtalsgrunninum. Í 1990 vóru 201 pør vígd í Føroyum, meðan 57 fóru hvør til sítt. Í 2000 vóru 257 vígslur og 52 hjúnarskilnaðir.
Kelda: Hagtalsgrunnurin


text:
U8 Dreingir í kapping
U8 Dreingir17-06-2014 - Jónfinn Petursson
Um vikuskiftið vøru øll 12 U8 Dreingja liðini hjá HB í kapping. Seks av hesum liðum vóru mannað av dreingjum undir skúlaaldur.
Trý av hesum fóru til Runavíkar kl. 9 á morgni, meðan trý fóru til Streymnesar kl. 13
Samanumtikið gekk sera væl hjá liðunum. Øll liðini vunnu nakrar dystir, umframt at okkurt lið kom ígjøgnum dagin uttan at seta stig til.
Vit takka Pætur Niclasen fyri hesar frálíku myndirnar av okkara HB-gørpum sum vóru til kapping við Margáir.
Myndir: Pætur Niclasen


text:
Sára Ryggshamar Nysted helt áfram at vinna gull og seta føroysk met, tá ið næsti stevnupartur á Norðurlendsku Meistarastevnuni fyri Ung varð avgreiddur í Jönköping. Vár var heilt nær einum heiðursmerki eisini, og øll fýra hava nú sett persónlig met á hesi stevnu.
Rókur Trygvason úr Reysti var fyrstu at royna seg nú seinnapartin, í 50 metra bringusvimjing. Hann svam teinin uppá 33.28 sekund, har besta tíð hjá honum áðrenn hetta var 34.48 frá Reykjavík International í januar mánaða.
Síðani var tað 400 metra blandað fyri gentur, har Sára Nysted úr Suðuroyar Svimjifelag umboðaði Føroyar. Og tað gjørdi hon væl, við at vinna gull við stórum føroyskum meti og juniormeti, 5:08.00 frammanfyri donsku Miu Steen Duus sum vann silvur við 5:09.54, og Lauru Findahl Andersen sum vann bronsu við 5:09.76.
Sára átti sjálv føroyska metið og juniormetið á 5:13.91, frá Danish Open í mars mánaða. Ein betri av føroyska metinum á 5.91 sekund, hóast Sára royndi at spara seg til 200 frí eina løtu seinni.
Tvær kappingar seinni royndu Sára R. Nysted úr Suðuroyar Svimjifelag og Vár E. Eidesgaard úr Havnar Svimjifelag seg so í 200 metra frísvimjing. Vár var í næstseinasta riðli, og vann rættiliga yvirbevísandi sín riðil við 2:10.19 frammanfyri Silju Nielsdóttir Hansen á 2:14.77. Men í síðsta riðli svumu tríggjar skjótari enn hetta, og Vár endaði sostatt tíverri beint uttanfyri heiðursmerkini.
Ein av hesum trimum var tíbetur fyri Føroyar Sára Ryggshamar Nysted, sum svam skjótast av øllum, 2:07.54 ið er enn eitt flott nýtt føroyskt met og juniormet til hennara. Cecilia Wigant Eysturdal átti føroyska metið á 2:08.02, frá Reykjavík International í januar mánaða, og Victoria Wigant Eysturdal átti juniormetið á 2:09.63, frá Norðurlendsku Meistarastevnuni fyri Ung í 2012.
Besta tíð hjá Sáru áðrenn hetta var 2:11.47 frá Danish Open í mars mánaða, og besta tíð hjá Vár 2:14.63 frá Norðurlendsku Meistarastevnuni fyri Ung í fjør.
At enda royndu teir báðir Birni Sigvardsen úr Havnar Svimjifelag og Rókur Trygvason seg eisini í 200 metra frísvimjing, og settu teir báðir persónlig met, Birni við 2:09.53 har besta tíð hjá honum áðrenn hetta var 2:10.50 frá NMU í fjør, og Rókur við at royna hesa grein fyri fyrstu ferð nakrantíð á langgeil.
Heiðursmerki og met á NMU 2015 til nú:
- Sára Ryggshamar Nysted (SuSvim) 9:23.65 og gull í 800 frí (føroyskt juniormet)
- Vár Erlingsdóttir Eidesgaard (HS) 9:25.45 og silvur í 800 frí
- Sára Ryggshamar Nysted (Susvim) 59.37 og silvur í 100 frí (føroyskt met og juniormet)
- Sára Ryggshamar Nysted (SuSvim) 5:08.00 og gull í 400 blandað (føroyskt met og juniormet)
- Sára Ryggshamar Nysted (SuSvim) 2:07.54 og gull í 200 frí (føroyskt met og juniormet)
Tilsamans 3 gull og 2 silvur, umframt 3 føroysk met og 4 føroysk juniormet
Úrslitalistarnir frá NMU 2015 kunnu síggjast á http://livetiming.se/results.php?cid=2336


text:
Tað var Suni Merkistein, útvarpsmaður, sum setti ólavsøkuna í ár. Hann helt eina mergjaða røðu, har nomið millum annað varð við sundurlyndi og sjálvsøkni á eitt nú sosialu miðlunum, har tráanin eftir viðkenning setur dagsskránna.
Men Suni Merkisstein vísti eisini á tann framburð, sum samfelagið upplivir í hesum døgum, nú vit nærkast 50.000 íbúgvum.
Ólavsøkan er ein hátíð, sum stendur eitt sindur í andsøgn við tað sundurlyndi, sum sæst nógvastaðni í landinum – eitt nú í tinghúsinum, har stórar avgerðir ikki røkka meira enn minsta meiriluta, vísti útvarpsmaðurin á. Men ólavsøkan savnar tjóðina, nærum alla.
- Hvat vilja vit, ella vilja vit yvirhøvur nakað, spurdi Suni Merkistein.
Svarið bleiv eitt sindur hangandi í luftini, men við bragdinum hjá Ova Joensen sum dømi, bleiv hansara svar brúkt sum eitt gott dømi um, hvat ið skal til. Tá Ove Joensen fyri 30 árum síðani varð spurdur, hví hann róði til Danmarkar, svaraði hann:
- Eg geri tað fyri Føroyar.
Suni Merkisstein spurdi so sjálvur, um nakar sigur soleiðis longur, og so setti hann ólavsøkuna 2016.


text:
Systurskip hjá Mein Schiff 3, sum vitjaði á Havnini í fjør.
Eitt útvið 300 metrar langt ferðamannaskip er á Havnini
Vinna12-07-2017 - 07:56 - Jóanis Albert Nielsen
Klokkan 06:30 kom risastóra ferðamannaskipið Mein Schiff 3 á Havnina, tað hevur lagt leiðina hendavegin eftir at hava verið í Reykjavík.
Mein Schiff 3 er bygt í Finnlandi, og var tikin í sigling í 2014, skipið kostað 360 mió Euro at byggja.
Skipið er 293 metrar langt og 35,8 metrar breitt. Skipið er heimahoyrandi á Malta.
Skipið tekur 2500 ferðafólk og manningin telur 1000 fólk.
Klokkan 19:30 fer Mein Schiff víðari til Skagen.


text:
Klaksvík
Klaksvík er næststørsti býur í Føroyum. Harumframt er Klaksvíkar kommuna næststørsta kommuna í Føroyum við umleið 4 900 borgarum. Kommunan fevnir um ein bý, fimm bygdir og er á trimum oyggjum. Á Borðoynni eru Norðoyri, Árnafjørður, Ánir og Klaksvík. Á Kalsoynni eru Mikladalur og Trøllanes. Harafturat er Svínoyggin komin við í Klaksvíkar kommunu frá 1. januar 2009. Klaksvíkin er størsti fiskivinnubýur í Føroyum.
Í Klaksvík búgva 90 fremmandafók úr 25 ymiskum londum.[2]
Innihaldsyvirlit
Brot úr eldru søgu Klaksvíkar[rætta | rætta wikitekst]
Klaksvíkar kommuna varð sett á stovn í 1908, og síðani tá hevur bygdin ment seg til at verða miðdepil í Norðoyggjum, og størsti fiskivinnubýur í landinum, men søgan hjá bygdini gongur nógv longur aftur í tíðina.
Føroyar vóru bygdar av norðbúgvum frá umleið 825 til 970 e.Kr. Í hesum tíðarskeiðinum vóru tær føroysku landnámsbygdirnar til. Tað er ikki vist, at fyrsta norrøna búsetingin í Klaksvík er so gomul, men um ár 1100 hava fólk búleikast har. Tað er møguligt at fyrsta búsetingin í Klaksvík gongur heilt aftur til um ár 1000. Nakar miðdepil hevur staðið kortini ikki verið ta fyrstu tíðina.
Tey umleið 6 heimatingini, sum umframt tingið í Tórshavn hava verið í Føroyum frá fornari tíð, ganga helst aftur til búsetingina. Heimatingini vóru upprunaliga sett á óbygdum stað millum bygdir. Norðoya ting kom saman í Køtlum omanfyri Árnafjørð, men einaferð í 17. øld vóru heimatingseturnar fluttar oman millum húsini. Í Norðoyggjum savnaðust menn at halda ting í Vági – núverandi Klaksvík. Hetta tingið virkaði til 1896, tá øll heimatingini í Føroyum vóru niðurløgd.[3]
Hendan miðsavnanin av Norðoya tingsetuni í Vági í 17. øld var møguliga tekin um, at fólkatalið í Klaksvík var farið at økjast í mun til onnur støð í Norðoyggjum. Klaksvíkin var kortini ikki til sum samanhangandi eind um hetta mundið. Tvørturímóti vóru fýra býlingar á staðnum, sum vóru óheftir av hvørjum øðrum. Hesir vóru í Gerðum, á Myrkjanoyri, í Vági og í Uppsølum.
Fólkatalið var ikki stórt. Í 1802 – tá fólkatalið í Føroyum var umleið 5000 - búðu tilsamans 88 fólk í teimum fýra býlingunum. Í Uppsølum 43, í Vági 23, í Gerðum 15 og á Myrkjanoyri 7. Hesi tøl siga nakað um, hvussu stór vanlukka skalvalopini í Gerðum í 1745 og 1765, sum kostaðu ávikavist 4 og 20 fólkum lívið, vóru fyri býlingin. Bóndahúsini í Gerðum vóru bygd upp aftur á sama stað í 1745, men í 1765 vóru tey bygd uppaftur á øðrum stað.[4]
Christianskirkjan[rætta | rætta wikitekst]
Sí grein um Christianskirkjuna
Christianskirkjan er fyrsta stóra kirkjan í Norðurlondum, sum er bygd eftir fornum norrønum byggihátti. Kirkjan kostaði umleið tvær milliónir krónur at byggja.[5]
Norðoya Fornminnasavn[rætta | rætta wikitekst]
Norðoya fornminnasavn[rætta | rætta wikitekst]
- Joensen, Súsanna: 17 málningar í Klaksvík. Í: Mondul, nr. 3/1981
- Kierkegaard, Bo og Jørgen Wadum: Pilastrar, kannilurar og rosettir. Í: Mondul, nr. 1/1984
Leikalund[rætta | rætta wikitekst]
Nógv kenna handilin Leikalund, sum heldur til í einum gomlum handilshøli hjá kongliga einahandlinum.
Gamla apotekið[rætta | rætta wikitekst]
Norðoya Fornminnissavn varð stovnað í 1968 og yvirtók í 1974 gamla apotekið í Klaksvík. Hetta er eitt vakurt, gamalt høli við gomlum innrætningi. Á veggirnar vóru málaðir 17 málningar við motivum úr Klaksvík.
Savnið hevur eisini ognað sær tey gomlu Faktorshúsini, sum standa beint oman fyri gamla apotekið. Faktorshúsini vórðu bygd til faktorin samstundis sum handilshúsini.
Stevnur, mentanardagar og festivalar í Klaksvík[rætta | rætta wikitekst]
Í Klaksvík eru stevnur av ymiskum slag fleiri ferðir um árið.
Myndasavn[rætta | rætta wikitekst]
Sí eisini[rætta | rætta wikitekst]
Býráðsformenn í Klaksvíkar kommunu
Keldur[rætta | rætta wikitekst]
- ↑ Hagstova.fo
- ↑ http://www.in.fo/news-detail/bbc-ger-upptoekur-i-foeroyum/
- ↑ [klaksvik.fo]
- ↑ hagstova.fo
- ↑ http://www.visitnordoy.fo/index.asp?pID=%7B60CB68D9-8B59-4B89-A775-A361F9810B9F%7D


text:
Gransking í Føroyum 2017
Fróðskaparfelagið skipar fyri ráðstevnuni Gransking í Føroyum. Ráðstevnan er ætlað granskarum, men eisini lesandi og tey, sum hava áhuga fyri gransking, kunnu luttaka.
Á skránni er tveir høvuðsfyrilestrar, ein røð av styttri framløgum, postara sessión og røður. Síðst á skranni er tiltak kallað Vísindi í verki - Matur og drekka. Her fer Leif Sørensen at hava brellbitar við, Okkara bjóðar smakkiroyndir og framløgu v/ Søren Anholt, og Føroya Bjór bjóðar smakkiroyndir
Høvuðsrøðararnir eru
Lise Lotte Hansen, ph.d. lektari við Aarhus Universitet: "Identifikation af epigenetisk baserede cancer biomarkører"
og
Reid Hole, Dr. Prorektari fyri Forskning og utvikling við Nord Universitet: "Samspill i forskning"
Sí alla skránna her
Ráðstevnan er ókeypis. Við atliti at mati biðja fyrireikararnir luttakarar skráseta seg við at senda teldupost til winny@setur.fo


text:
Soleiðis fyllir tú skjalið
Fyri at vera við í kanningini skal tú skriva føðingardagin hjá barninum og loyniorðið í teigarnar. Føðingardagurin verður skrivaður soleiðis ddmmáá. Um barnið hjá tær hevur føðingardag 24. apríl 2012 skal tú skriva 240412. Um tú ikki hevur fingið loyniorð og vil vera við les so her um hvussu tú kann vera við her.
Tá ið tú tekur lut í kanningini játtar tú samstundis at vera við í verkætlanini og at svarini hjá tær kunnu goymast í datasavninum hjá verkætlanini. Verkætlanini hevur fingið neyðug loyvi frá Dátueftirlitinum og Innlendismálaráðnum


text:
Íslendskir mentanardagar í Føroyum
Í septembur fara tveir íslendskir sjónleikarabólkar og ein tónleikabólkur at vitja í Føroyum. Tey fara at framføra báði í Tórshavn og úti í Nólsoy. Bólkarnir leggja stóran dent á at hava tætt samband við áskoðaran, og stórur dentur verður lagdur á form og undirhaldsvirði.
Leikbólkurin Stoppleikhópurinn sýnir virðislønta leikin Bólu-Hjálmar, sum er um hetta fjølgávaða almúguskald, ið alla sína tíð mátti líða undir fátækt, illvilja frá grannum sínum og órættvísi frá myndugleikunum. Hann legði eftir seg stórfingnan skaldskap, har mótstøðumenn hansara fáa av at vita.
Tríggir leikarar siga merkisverdu søguna um Hjálmar - við songi, leiki og lótum. Sýningin hevur hugtikið báði ung og gomul og fekk Grímuvirðisløn sum besta barna- og ungdómssýning í Íslandi 2009. Men leikurin talar til øll, sum eru opin fyri hugmyndaríkari og kraftfullari leiklist við spenningi og skemti í hóskandi lutfalli.
Søgan um Jørund
Tímamótaverksmiðjan sýnir leik um Jørund Hundadagakong, ið tók valdið í Íslandi frá danska-norska konginum og sjálvur gjørdist einaræðisharri í landinum bláa summarið 1809. Søgan um Jørund er ótrúlig. Hann var fyrsti dani, sum sigldi kring knøttin, og harumframt var hann á stórhvalaveiði í Suðurhøvum, landkannari og njósnari. Men hann drakk illa og hevði ta sjúkligu trongd at spæla um pengar, kom sær í óføri og varð dømdur í útlegd í Tasmaniu. Søguna siga tveir leikarar og tríggir tónleikarar: Spæl, songur, dansur og frágreiðing eru samantvinnað.
Leikstjóri til báðum sýningum er Ágústa Skúladóttir, sum áður hevur sett leikir upp í Føroyum. Hon stjórnaði leikunum Í Geyma eftir Dánjal Hoydal og Havgird, sumRoyndin í Nólsoy skrivaði og framførdi. Eisini hevur hon undirvíst á Leiklistaskúlanum hjá Meginfelag Áhugaleikara Føroya . Høvundarnir til bæði leikritini eru við í tónleikabólkinum.
Ljótu býttlingarnir
Tónleikabólkurin Ljótu hálfvitarnir, t.e. Ljótu býttlingarnir, er ein hin best umtókti tónleikabólkurin í Íslandi og sigst vera hin stuttligasti, gløggasti og mest undirhaldandi tónleikabólkurin í landinum. Framførslur teirra eru verdar at uppliva. Sjálvir siga teir seg bert vera nakrar óbúnar býttlingar av Norðurlandinum, sum royna at hugna sær saman. Í bólkinum eru níggju menn, sum spæla á mong ymisk ljóðføri. Framførslurnar eru eitt slag av kabarett, har skemt og spæligleði liggja fremst í huga.
Fríggjadagin 24. septembur kl. 21 spæla Ljótu hálfvitarnir í Vaskarínum. Atgongumerkini kosta 120 kr.
Leygardagin 25. septembur kl. 15 verða leikirnir Bólu-Hjálmar og Jörundur Hundadagakongur sýndir hvør eftir annan í Sjónleikarhúsinum. Samanlagt vara framførslurnar 2 tímar. Kl. 21 sama kvøld føra Ljótu hálfvitarnir fram, eisini í Sjónleikarhúsinum.
Atgongumerki fyri báðar sjónleikir kosta 120 kr. fyri vaksin – 60 kr. fyri børn.
Atgongumerki fyri framførsluna hjá Ljótu hálfvitunum um kvøldið kosta 120 kr.
Kostnaður fyri allar tríggjar sýningar: 200 kr.
Sunnudagin 26. septembur kl. 17 verða báðir sjónleikirnir og tónleikaframførslan sett saman og sýnd í Royndarhúsinum í Nólsoy - við hóskandi steðgi millum sýningarnar.
Meir fæst at vita frá Ágústu Skúladóttur (+354 820 3510) og Thorgeiri Tryggvasyni (+354 694 7749). Annars bjóða vit øllum at vera vælkomin!


text:
Góðu tit øll
Tað er mær ein stórur heiður at fáa loyvi at halda hesa røðu á Grækarismessu 2016, og vil eg takka hjartaliga fyri heiðurin.
At Føroyar eisini er eitt gott land at liva í um summarið, tað prógvar tjóðfuglur okkara tjaldrið, sum so trúfast vitjar aftur, summar eftir summar. At Føroyar er eitt gott land at liva í alt árið, tað prógva vit, sum trúføst búleikast her alt árið, eins og mong trúføstu støðufuglarnir, ið ongan veg fara.
Hetta, at tjaldrið er valt og verður fagnað, sum ímynd fyri tjóðina, kann til tíðir undra meg, tá eg hugsi um, at tað finnast aðrir støðufuglar, ið við harðbalum yvirlivilsisevnum og sterkum áræði, eru nógv meira ímyndin av føroyinginum!
Hesir eru trúfastir, og flyta ikki av landinum undan vetri og kulda, men berjast alt árið, við áræði til tess at lívbjarga sær og sínum undan kalda vetrinum. Hesir gera tað sum skal til, við teimum givnu fortreytunum, og verða tess vegna mangan skírdir at vera rovfuglar.
Eg hugsi mangan um tann fíggjarliga veturin og kuldan, sum rakti okkum so meint í hálvfemsunum.
Jú, tað vórðu sanniliga nøkur, ið eins og tjøldrini fluttu undan kuldanum og kalda vetrinum, men Guð havi lov, at tað vóru tess fleiri, sum trúføst valdu at verða her alt árið, og bardu seg gjøgnum kalda og harðbalna búskaparveturin. Tey valdu at verða verandi, og eiga fyri stóran part æruna av búskaparliga sumrinum, vit uppliva beint nú. Ja, tað má sigast at vera sjón fyri søgn, at búskaparliga sólin í løtuni skínur so fagurliga, at hon blendar sjálvt tey best lærdu í okkara samfelag, so tey ganga mest sum í blindum og fremja ørvitisgerðir.
Hesi, ið valdu at støðast, støðufuglarnir, ið valdu ikki at gera sum tjaldrið, men tóku kampin upp til tess at yvirliva undir givnum fortreytum, vera tíverri eisini skírd fyri at verða rovfuglar!
Tað skal tó ongin ivi vera um, at tað finst neyvan nakar fuglur vakrari enn tjaldrið, og er tað onki, sum kann fáa okkum føroyingar í betri lag, enn tá fyrstu klippini frá tjøldrunum fáa alt lív at vakna aftur á okkara mætu, vøkru oyggjum.
Hetta alfagra ljóð,
fær hesa alføgru tjóð,
at vakna til vár,
og alt lív fer at spíra.
Hesin søti sangur er søtur fyri vetrartungar og troyttar sálir.
Tjaldrið hevur nógvar góðar eginleikar; tað er trúfast móti sínum, og ger alt sum krevst til tess at verja ungar sínar. Havi mangan undrast á tann framúrskarandi sjónleik tjøldrini framføra til tess at villeiða fíggindan. Vælskipaðu luftálopini, um tú kemur reiðrinum ov nær, eru sera effektiv, og trúgvi eg, at vit sum samfelag, sum tjóð og familjur, hava nógv at læra av hesum.
Eg vóni, at vit í komandi tíðum fara at megna at verja og gera alt sum skal til, til tess, at tey virðir og tann førningur, sum forfedrar okkara hava givið okkum at bera eftirkomarun okkara, verður givin víðari í eins góðum standi. Tað tykist í løtuni sum, at bæði reiður og egg eru um at verða gingin niður í blindni, og er tað vón mín, at vit fáa sjónina aftur, áðrenn tað er ov seint, og ungin í egginum verður knústur undir fetum tikin í blindni. Um okkara ættarlið ikki megnar at halda fast í stafettstavinum og at renna á mál við honum, so hava vit tapt dystin, og Føroyar verða ikki longur ein serstøk tjóð.
Helst hava Sverre Paturson og skótalið Sigmund Brestissons havt betri skil fyri fuglum enn eg, tá teir í 1943 skipaðu fyri fyrsta Grækarismessuhaldinum, uppkallað eftir Grækaris Mikla páva, sum doyði 12. mars í 604.
Grækarismessan er eins og aðrir tjóðardagar, eisini við til at savna fólk okkara, har vit í felag syngja, røða og fegnast um, at várið nú er fyri framman.
Hóast Grækarismessan ikki er gamal hátíðardagur, so hevur hann vunnið frama millum fólk, og eru tað mong um landið, sum í dag savnast at bjóða tjaldrinum vælkomnum, og fagna várinum.
Hetta, at vit savnast til slíkar hátíðardagar, er sera týdningarmikið fyri land okkara, serliga í tíðum, har polariseringar fara fram á ymsum frontum, sum vilja kloyva tjóð okkara.
Í heimshøpi eru vit eitt lítið og viðbrekið samfelag. Tó hava vit sum fólk og tjóð, við einum kollosalum treysti og áræði, og við einum fultpakkaðum ryggsekki av dygdum og virðum, megnað at flutt okkum upp á ovastu rók á so nógvum økjum. Vit basa stórum tjóðum í fótbólti, eiga heimsmeistara í innandura kappróðri, vit eiga millum heimsins dugnaligastu vinnufyritøkur, vit bjóða Samveldum av til tess at verja vunnin søgulig rættindi. Fá munnu tey fólkasløg vera, ið eiga so nógvar og dugnaligar sjómenn, handverkarar og verkafólk annars. Á mentanarøkinum bjóða vit eisini heimselituni av, har kendastu tónleikarar og listafólk okkara ferðast um heimin at deila sínar Guðgivnu gávur. At vit, støðufuglar á hesum fjarskotnu smáu oyggjum, eru serstøk, tað kunnu vit vera stolt av. Eg fari at heita á okkum øll um at standa saman, við størstu virðing fyri hvørjum øðrum og okkara ymiskleikum, til tess at verja virðini, arvin og grundvøllin, ið ger okkum serstøk, og hevur ført okkum og ment okkum til tað, vit eru í dag.
Land okkara hevur enn ótroyttar møguleikar og tilfeingið. Tað ræður bert um, at røttu hendurnar sleppa fram at at útvinna og menna tað rætt.
Hugsaði seinasta sunnukvøld tá elektromagnetiska sólardustið rakti magnetfeltini á norðaru jarðarhálvu, og skapti hetta undursama fyribrigdið Norðlýsið, ella Aurora Borealis, sum tað so vakurt nevnist. Eg hugsaði um, hvørjir ótroyttir møguleikar kunnu liggja í hesi sálarríkandi uppliving, ið tað er at verða eygnavitni til slíkan fagurleika.
Hugsaði um dugnaligu ímyndarkvinnuna í ferðavinnu okkara, ið vit her í kommununi eru so sera stolt av, hvat hon og hennara samvirkar kundu fingið burtur úr at selt hetta til fólk - fólk eins og tey sum komu at síggja sólarmyrkingina herfyri!
Havi latið mær fortalt, at grannar okkara fyri norðan forvinna væl av peningi til landið av m.a. slíkum fyribrigdum.
Her á staðnum hava kvinnur og menn megnað at bygt eina sterka og ríka kommunu, har tað grør um gangandi fót. Her er gott at reiðrast, og skal tað vera mín vón, bøn og ynski, at vit eins og tjaldrið og hinir fuglarnir fara at trívast og mennast væl her í teimum ljósu tíðunum fyri framman. Hvør veit, kanska tjøldrini fara at verða verandi her. Tey skulu í øllum førum verða hjartaliga vælkomin.
Góðu ráð Jóannes Patursonar til okkum ljóða m.a. soleiðis:
Um nú nýggjar øldir líða,
halt á somu leið várt starv,
at vit ikki lata svíða
dugnaloysi til hin arv,
sum vit ervdu fedrum av;
tá skal lyftið, sum tú gav,
allan aldur Føroyum tryggja
føroyingunum her at byggja.
Við hesum orðum og góðu ráðum, fari eg at ynskja tykkum øllum eina góða Grækarismessu, eitt gott vár og Guðs ríku signing og framgongd til hvønn einstakan. Guð signið og varveitið fagra og serstaka land mítt Føroyar.
Takk fyri
Terje Beinar Vestergaard, 2016


text:
01.02.2017
Partaeigarar í P/F Smyril Line kunnu venda sær til felagið og fáa útgoldið vinningsbýti.
Nevndin hevur samsvarandi aðalfundarsamtykt, samtykt at rinda út vinningsbýti á í alt 40 milliónir.
Partabrøvini í P/F Smyril Line eru íhendihavara partabrøv, og tískil skulu partaeigarar venda sær til felagið, og soleiðis vísa fram síni partabrøv. Hetta verður gjørt við at venda sær til Ninu Djurhuus, roknskaparleiðara, á teldupostadressu nina@smyrilline.fo, áðrenn 1. apríl 2017, og eftirfylgjandi verður vinningsbýtið útgoldið.
Partabrøv við upprunavirði á kr. 1.000.- gevur kr. 63,20 kr. í vinningsbýti. Vinningsbýtisskattur á 35% verður í sambandi við útgjald, afturhildin samsvarandi kapitalvinningsskattalógini.
Vinarliga
Rúni Vang Poulsen


text:
Hendrik Vilhelm Joensen úr Kollafirði og Suni Hermansen av Signabø eru ársins fyrstuhjálparar.
Teir fingu heiðurin fyri at hava megnað at givið lívbjargandi fyrstuhjálp, bæði kropsliga og sálarliga, í eini truplari støðu, tá 19 ára gamli starvsfelagi teirra small um.
Hendingin fór fram tíðliga um morgunin tann 27. apríl 2016 í Kaldbaksfirði, har tríggir starvsfelagir fingu sær kaffi inni á landstøðini hjá alibrúkinum hjá Bakkafrost. Knappliga small 19 ára gamli Fróði Emil Hansen um, og datt niður á gólvi.
Í støðuni kláraðu Hendrik og Suni at geva Fróða lívbjargandi fyrstuhjálp, ringja 1-1-2, syrgja fyri, at familjan hjá Fróða fekk at vita um tilburðin, og syrgja fyri, at teir sjálvir fingu sálarliga hjálp aftaná. Hetta vísir, at teir høvdu yvirskot til at hugsa um tann skadda, familjuna og seg sjálvar.
Framfaringarhátturin, hvussu teir báðir skipaðu fyrstuhjálpina vísir, hvussu týdningarmikið tað er at hava tikið eitt fyrstuhjálparskeið, hvussu farast skal fram í eini tílíkari truplari støðu.
Út frá hesum hava teir heiðurin uppibornan at verða útnevndir til “Ársins fyrstuhjálparar 2016”, sum Reyði Krossur skipar fyri á hvørjum ári.
Fýra fólk vóru tilnevnd fyri tríggjar ymiskar hendingar. Øll tey tilnevndu fáa eitt heiðursbræv frá Reyða Krossi, blómur og ein gávuposa frá Betri Trygging, meðan “Ársins Fyrstihjálpari”, umframt heiðursbrævið, eisini fær eina peningagávu frá Betri Trygging.


text:
Rørsluátak í Suðuroy
Ognir til sølu/leigu
Á heimasíðuni ber nú til at lýsa ognir í Sumbiar Kommunu til sølu.
Fundarfrásøgn frá bygdaráðsfundinum 11. septembur 2017
Fundarfrásøgn frá bygdaráðsfundinum 11. septembur er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Skráin til bygdarráðsfundin 11. septembur 2017.
Hesi mál verða viðgjørd á bygdarráðsfundi, mánadagin tann, 11. septembur 2017. kl. 20.00.
Sumbiar Kommuna
Fundarfrásøgn frá bygdaráðsfundinum 14. august 2017
Fundarfrásøgn frá bygdaráðsfundinum 14. august er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Dagrøktara til ansingarøkið í Sumba
Søkt verður eftir einum dugnaligum dagrøktara til ansingarøkið í Sumba


text:
Flestu føroyingar fylgja við málinum um Sea Shepherd og teirra verju av grindadrápi. Nógv er skrivað og nógv er filmað, nógv løgreglufólk og rættarsakir ímóti Sea Shepherd fólkunum. Mínar kenslur er blandaðar, tí sjálvt um mær dámar ein spikbita, hugsi eg mangan, hvar Pál Weihe og hansara fólk eru í løtuni í Sea Shepherd málinum, tí bæði Pál Weihe og landslæknin hava sagt, at tvøst og spik ikki eru mannaføði. Eg havi til stuttleika funnið fram nøkur brot, hvat Páll Weihe og onnur hava sagt um tvøst og spik. Les meira…
Hvørja ferð tú koyrir gjøgnum Sandavág og sært vøkru Sandavágs kirkju, sveima afturvendandi tankarnir um góðar hondbóltsløtur í bygdini. Serlig er ein hending, sum er ritað rimmar fast í minni títt, og tað er, tá ið tú sum ungur hondbóltsspælari vart boðin til døgurða á Steig, har spælari búði, sum spældi við SÍF. Umframt at fáa frálíkan døgurða fóru vit í kirkju, áðrenn farið var at spæla hondbólt. Pápi SÍF spælaran bjargaðist, tá ið skonnartin Sólarris fórst undir Íslandi 18. august 1941. Tríggir av manningini bjargaðust á einum flaka, og fimm mans sjólótust. Les meira…
Tá ið vit tosa um føroyskar bøkur, er talan um fagrar bókmentir og yrkisbókmentir. Fagrar bókmentir eru skaldsøgur, stuttsøgur og yrkingar. Tilfar, sum rithøvundar hava funnið uppá. Yrkisbókmentir eru ævisøgur, bygdasøgur og aðrar bøkur skrivaðar um ymist í samfelagnum. Eg fari av og á at ummæla føroyskar bøkur, sum eg havi lisið, ummæla tær á mín egna hátt. Fyrsta bókin er Ziskatrøðbrekkan – at vaksa upp í 1950-unum eftir Christoffer Jensen. Bókin er áhugaverdur lesnaður. Les meira…
Tórsgøta í Havn hevur altíð havt mín áhuga, tí pápi mín var føddur og uppvaksin í Tórsgøtu. Áhugavert at síggja myndina omanfyri, sum er tikin í 1915, tvey ár eftir at pápi okkara var føddur har og sjey ár fyri, at fyrsti bilurin kom í havnargøtur 6. mai 1922. Pápi plagdi at siga, at tey um veturin plagdu at sleta frá teimum oman Tórsgøtu og kappast um, hvør kom longst út í Vágsbotn. Húsini hjá pápa og teimum síggjast akkurát ikki á myndini. Tey vóru nærmasti granni við húsini hjá Niels í Heiðinum, sum síggjast uttast vinstrumegin. Áhugavert at síggja, hvussu konufólkini er klødd. Les meira…
Vit hoyrdi einki aftur til uppskotið hjá Jacobi Vestergaard landsstýrismanni, sum ætlar at einskilja landsjørðini, og í hesum sambandi standi eg klárur at keypa mær ein hagapart í Suðurstreymoy. Men so er spurningurin, um eg sleppi at bjóða uppá hagan, sum eg havi eyguni á, tá uppboðssølan einaferð fer fram. Haldi ikki tað er rætt, at bara núverandi festarar sleppa at bjóða upp á landsjørðini. Hetta er órættvíst, tí tað eru so fáir festarar, sum liva at seyðinum í Føroyum. Annars rokni eg ikki við, at landsjørðin verður einskild. Les meira…
Nógv er at tríva í av góðum hondbóltsminnum, og hesuferð steðgi eg eitt bil við Peturi Reinert læknan av Eiði, sum einaferð bjargaði mær skotarminum í einum hálvleiki í høllini á Hálsi. Hetta var fyrst í 1970-árunum. – Petur Reinert var eitt slagi av kongi á Eiði, tí hann var í fremstu røð alla staðni, tað veri seg í hondbólti, fótbólti, slóðaði fyri flakavirkinum og keypti skip, sigur vinmaðurin Knút Vesturdal. Les meira…
Spákaði mær niðan í Plantsjuna í kvøld til tess at síggja, um nakrir dunnuungar eru komnir. Havi í ár sæð eina dunnu við ungum, men hon misti skjótt allar ungarnar. Ikki tespuligt var at síggja ovara hylin í Plantasjuni, tí mest sum einki vatn var í hylinum. Flestu dunnurnar vóru rýmdar. Hylurin var stórt runudíki. Haldi meg minnast fyri einum árini síðani, at Tórshavnar kommuna skuldi umvæla hylin og fáa meira vatn at renna í hylin. Men enn er einki hent. Trupulleikin er ikki bara vatnið, tí ovara hylur lekur illa, tí minkar vatnið skjótt, sjálvt um nógv vatn er komið í áirnar seinastu vikurnar. Les meira…
Herfyri spákaði eg mær niðan á Kongaminni á Gripsheyggi í Havn. Ótrúligt vakurt útsýni suður í Nólsoyarfjørð, vestureftir og norðeftir. Tú sært alla Havnini, og plássið er væl valt av fólki úr Havn, sum í 1882 reistu Kongaminni til minnis um kongavitjanina hjá Christiani IX kongi í 1874. Sjálvandi sveimaðu tankarnir á hesum vakra plássi. – Føroyingar hava altíð hildið nógv av kongshúsinum í Danmark, men vit reisa ikki kongaminni til minnis um Margrethu drotning, bara hon setir føturnar á føroyska jørð. Les meira…
Eitt systkinabarn mítt var komin til Føroya at vitja pápa sín, sum býr á Tjarnargarði. Í hesum sambandi náddi hon eisini 97 ára føðingardagin hjá mammu, sum var í vikuni á Ellisheiminum í Havn. Systkinabarnið fór inn í blómuhandil at keypa blómutyssi at geva mammu. “Nú skalt tú fáa vakurt blómutyssi, sum Margretha drotning skuldi hava.” Blómuhandilin hevði bílagt rúgva av blómum uttanlands, sum vóru bílagdar til ymist í sambandi við drotninginavitjanina. Dagin eftir, at nógvu blómurnar vóru komnar til Føroya, vóru bíløgdu blómurnar ógildaðar, tí vitjanin var avlýst. Drotningin dámar væl tær hvítu margueriti blómurnar og serligar reyðar rósur. Blómutyssið er bundin saman á serligan hátt. Nú veit eg ikki, um blómuhandilin fær endurgjald fyri bíløgdu blómurnar. Borgarstjórin á Tvøroyri hevur so verið í fjølmiðlunum og sagt, at løgmaður má syrgja fyri, at tey, sum hava havt útreiðslur av avlýstu drotningvitjanini mugu fáa endurgjald. Sjálvandi skuldi drotningavitjan verið útsett sama dag, sum fólkatingsvalið varð útskrivað. (Vagnur)
Herfyri kom eg fram á serliga mynd, sum eg tók í Vestmanna í 1986. Myndin er av kyndilsvenjaranum Igor Kmec og Peter Sigurdi Rasmussen við blómutyssi í hond. – Hví taka hesir báðir í hondina hvør á øðrum, og hví Petur Sigurd við blómutyssi. Ikki fekk eg tá fatur í Peter Sigurdi, tí hann var í Danmark, men nú er Peter Sigurd komin aftur, og eg fekk søguna um myndina.
– Eg var venjari hjá VÍF hetta árið, og Igor Kmec vandi Kyndil, og myndin er óivað tikin fyri dystin, sum var avgerandi, um tað bleiv Kyndil ella VÍF, sum vann FM-heitið. VÍF vann dystin 23-20 og harvið FM-heitið, men um tað var Igor, sum gav mær blómutyssið, minnist eg ikki, sigur Peter Sigurd.
Í 1985 tók Kyndil stórt tak at fara til Kekkoslovakia eftir venjara, og nýggi venjarin Igor Kmec var ikki hvør sum helst. Igor hevði ítróttaútbúgving á professarastigi, og í 1978 leiddi hann VSZ Kosice til meistaraheitið í kekkoslovakisku kappingini. Igor var eisini hjálparvenjari hjá kekkoslovakiska A-manslandsliðnum fyrst í áttatiárunum. Les meira…


text:
Í gjár, tann 17. juni, tjóðardag íslendinga, tá fylti amerikanski yrkjarin og týðarin, Ron Padgett , (f.1942) 71 ár. Hann er sostatt ein dag eldri enn Sir Paul McCartney. Ron Padgett hevur givið út yrkingasøvn, hann hevur skrivað ritroyndir um at læra ung at skriva skaldskap, hann hevur skrivað undirvísingartilfar, og eisini hevur hann millum annað týtt Blase Cendrar og Pierre Reverdy úr fronskum.
Í 2001 vóru hann og konan og vitjaðu í Føroyum. Hetta var í sambandi við, at tann nógv saknaða Listastevnan var í Norðurlandahúsinum og kring landið. Tey sluppu at búgva í Heinesens húsunum á Tinghúsvegnum. Eg fekk tey bæði til Føroya og fekk eisini til uppgávu, at vísa teimum landið. Eg hevði týtt nakrar fáar yrkingar eftir hann, og las tær upp saman við honum. Týðingarnar vórur so sum so, tað skal sigast. Vit lósu upp í Norðurlandahúsinum, og so lósu vit upp í Kálvmannarætt við Sandsvatn á Sandi. Hetta hevði hann aldrin upplivað fyrr. Eg hevði heldur ikki upplivað at lisið upp í eini rætt. Nógv fólk kom at lurta, og har stóðu vit og lósu upp yrkingar – sum seyður í rætt.
Tann eina dagin, vit skuldu ein túr oman á Tinganes, tá sá hann eina plakat frá fóm ísi hanga í vindeygakarminum hjá Tummas Dam á Áarvegnum. Hann vildi hava eina. Vit fóru inn, og heilt upp á ovastu hædd, har ein skrivstova var. Eg bankaði upp á hurðina. Fundur var innanfyri. Eg fekk spurt, um eg ikki kundi fáa eina ísplakat til Ron. Jú, tað var gamaní. Henda ísplakatin hjá Fóm ísum hongum nú framman fyri skrivaraborðið hjá Ron í Vermont, har hann og konan búgva helvtina av árinum. Við síðuna av plakatini hjá Fóm hongur málningurin eftir Joe Brainard, sum eitur “Bingo”. Prainard og Padgett eru samtíðarmenn og vóru vinmenn. Ron hevur skrivað eina yrking til málningin.
”Bingo” málningurin hjá Joe Brainard
Eg líði tá ið eg siti við síðuna av málninginum hjá Joe Brainard sum eitur ”Bingo”
Eg kundi gjørt hasa regluna til eitt heilt ørindi
Eg líði
Tá ið eg siti
Við síðuna av málninginum hjá
Joe Brainard sum eitur
”Bingo”
Ella kundi eg broytt uppsetanina av reglini
Eg líði tá ið eg siti
Hatta ljóðar sum hemoridir
Eg veit onki um hemoridir
So sum um tað pínir meðan tú situr tá ið tú hevur tær
Um so er havi eg tær ikki
Tí eg havi onga pínu tá ið eg siti
Mestur siti eg umleið 8/15 av lívi mínum
Altso eg líði ikki
Tá ið eg siti við síðuna av Joe Brainard
Í veruleikanum líði eg ikki sjálvt
Tá ið eg siti við síðuna av málningi hansara ”Bingo”
Ella fyri so vítt heldur ikki aðrar av málningum hansara
Veruleikin er tann at av fyrstan tíð segði eg ikki
Eg líði tá ið eg siti við síðuna av málninginum hjá Joe Brainard sum eitur ”Bingo”
Kona mín segði tað
Tá ið hon svaraði aftur onkrum sum eg hevði sagt
Um onkran annan av málningum hansara
Hon hevði misskilt tað sum eg hevði sagt
Oddfríður Marni Rasmussen týddi
Ron hevur altíð verið íðin dagbókahøvundur. Hann hevur skrivað um sínar ferðir. Fyri nøkrum árum síðani fekk eg sendandi frá honum tað, sum hann hevði skrivað um túrin í Føroyum. Ron skrivar soleiðis um plakatina frá Fóm:
While Pat goes to the post office with Rannvá, Oddi and I go upstairs over the local sports gear store to the office of the Faroes’ main ice cream company and walk straight into the director’s office, where Oddi asks if I can buy one of their eye-popping full-color posters that features their 24 products flying across a rainbow sky: Oljudropi (14 DDK), Luxus Eskimo (12 DKK), Chupster (13 DKK), and others. The director insists on giving me one. (Getting this poster is a secret homage to Kenneth Koch, who for many years had an Italian ice cream placard in his office at Columbia University.) Pat and I walk back to the house, write postcards. Only 30 minutes for me to get ready for an informal meeting with members of the Writers Union.
Dagin fyri høvdu vit havt eina ótrúliga uppliving, tá ið vit báðir lósu upp í Kálvmannarætt. Ron skrivar soleiðis um túrin suður, og tá ið hann skal lesa upp í Kálvmannarætt:
After dinner Oddi and I translate “Chocolate Milk” into Faroese, a few minutes before we are to drive a mile outside of town to the edge of a large lake with hills all around: he and I will give a reading there at 7 p.m. in an 800-year-old sheepfold! My fear comes true: the only audience is Rannvá, Pat, Oddi’s parents, and us! But the setting is magnificent. Then, down the road from the village, we see a few people walking along on foot, then a woman pushing a pram, and before long we have an audience of 20, all nicely bundled up in down jackets. Oddi reads first, then I read, (and he reads his translations of my pieces). I feel an immediate rapport with the audience, all of whom, except for a lone German tourist, are from the village’s farming and fishing families. They are quite amused by “The Farmer’s Head.” The reading goes fantastically well: not intimidated at all, the audience really enjoy themselves. We finish as dusk is starting to descend on the hills around us, and suddenly I realize that I am totally elated. It is the most pleasurable reading I’ve given in years, and in such a spectacular place!
Sum barn hevði eg mína gongd í Kálvmannarætt. Abbi mín brúkti rættina, tá ið hann rak hagaseyðin. Eg veit ikki, hvat hann hevði sagt, um hann visti, at rættin varð brúkt til skaldsligt endamál. Rokni ikki við, at hann hevði havt nakað ímóti tí. Eitt er, hvat abbi mín hevði sagt. Nakað heilt annað er, hvat Kálvur Lítli sjálvur hevði sagt, at tveir yrkjarar stóðu og lósu upp í sínari rætt. Hann hevði helst lagt fóronglar fyri okkum.
Síðani 2001 havi eg sitið javnt og samt og týtt yrkingar eftir Ron Padgett. Summar hava staðið í Vencli nummar trý. Í oktober kemur út eitt savn við týddum yrkingum eftir Ron Padgett. Her er prosayrkingin, “Blomstursins flýggjan”, sum var motivið til permuna á Vencli triðja.
Blomstursins flýggjan
Hvat er hetta eg síggi, ein lítil summardái fram við gøtuni, hmm. Men, tá ið eg bukki meg niður at heinta hann, steðgi eg, eg stirðni, eg eri ein standmynd, og summardáin veksur til manshædd og fer avstað oman eftir gøtuni, valla strúkandi jørðina, krúnabløðini boga aftureftir í tí fríska lotinum. Men, mær tað sama. At vera fastur á henda hátt, gevur mær tíð at hugleiða um ævinleikan, sum mær fyri framman liggur, og hvørs ljóðleysa rødd av og á heldur fast við at minna meg á, ”Ron, tú ert ikki.” Av og á hendur hetta, tá ið eg eri farin til songar, og eg liggi har og brádliga varnist, hvussu myrkt tað er í kamarinum; av og á hendir tað, meðan eg koyri eftir einum bygdavegi, eitt spøkilsi í lastbili mínum við opnari last! Og eg hugsi, hvussu stuttligt tað er, at eg, sum ikki eri, eri eisini ein maður, ið koyrir ein reyðan lastbil, og smidleikin í kroppi mínum gleðist, meðan eg vendi í einum sentrifugalum buga í svinginum og kroppur mín gerst eina løtu tyngri í hatta borðið, og Nat ”King” Cole sigur mær, at eg eri ógloymandi, hetta meti eg høgt, hóast eg fullvæl veit, at eg verði gloymdur, uttan so at eg verði verandi soleiðis, boygdur yvir eitt blomstur, ið er flýggjað úr hondum mínum.
Oddfríður Marni Rasmussen týddi
OMR


text:
Tað gongur heldur striltið at fáa bilførarar at halda seg til røttu breytina í Steinatúni. Tað viðgongur Tórshavnar kommuna, nú ferðslan er løgd nakað um. Til tíðir er heilt nógv ferðsla í Steinatúni. Og tá ið harðast leikar á, kann proppur koma í, tí bilrøðirnar verða so langar.
Eftir umbyggingina við torgi í Steinatúni, varð ein eyka breyt gjørd, sum skuldi fáa ferðsluna at ganga lættari. Bilar, sum antin skulu oman í Tórsgøtu ella niðan í Niels Finsensgøtu, hava nú hvør sina breyt – áðrenn umleggingina deildust bilarnir um hvør sína breyt. Men nógvir bilførarar hava ikki varnast, at ein eyka breyt er komin.
- Tað kann tykjast heldur løgið, at tú skal fara heilt til høgru, um tú skalt koyra beint fram niðan móti Bøkjarabrekku, siga fleiri, sum hava roynt nýggju breytina.
Tórshavnar kommuna viðgongur eisini á heimasíðuni, at nýggju strikurnar ørkymla fólk.
- Trupulleikin er serliga tann, at bilar, sum koma eftir Niels Winthers gøtu og skulu niðan í Bøkjarabreku, halda seg á breytini, sum bara bilar, ið skulu niðan í Niels Finsens gøtu, skulu brúka, sigur Tórshavnar kommuna á heimasíðuni.
Kommunan heitir tí á allar bilførarar um at halda seg røttu megin breytina, soleiðis at broytingin í Steinatúni fær ferðsluna at glíða bæði skjótari og lættari, sum sagt verður á heimasíðuni.
Fyrsta byggistig í Steinatúni er liðugt, men broytingar verða sum skilst gjørdar seinni, ið skulu fáa ferðsluna at glíða lættari.


text:
Farna vikuskiftið hittust Poul Michelsen og nýggi íslendski løgmálaráðharrin Sigriður Á. Andersen, ið varðar av útlendingamálum í Íslandi. Íslendski ráðharrin var í Føroyum í samband við, at Útnorðurráðið hevur havt ráðstevnu í Føroyum.
Fundurin umrøddi tað samstarv sum longu er millum íslendsku og føroysku myndugleikar um útlendingamál. Sigriður Á. Andersen váttaði, at góða samstarvið skuldi halda fram.
Íslendski ráðharrin greiddi frá íslendsku royndunum innan útlendingamál, og lýsti tær umstøður og avbjóðingar, sum føroyingar eiga at hava fyri eyga, nú ætlanin er at yvirtaka útlendingamál. Landsstýrismaðurin greiddi frá føroysku yvirtøkutilgongdini og um tær ætlanir samgongan hevur stungið út í kortið.
Ísland og Føroyar eru á mangan hátt meira lík enn hini norðurlondini, og íslendingar hava virðismiklar royndir innan útlendingamál, sigur Poul Michelsen, landsstýrismaður.
- Vit í Føroyum kunnu fáa góðan ágóða av royndunum hjá íslendingum. Síðani yvirtøkutilgongdin byrjaði hevur samskifti og samstarv verið millum føroysk og íslendsk embætisfólk, og samstarvið hevur verið gott og gevandi.
Kelda: uvmr.fo


text:
Fyrrverandi katalanski forsetin, Carles Puigdemont, flýddi til Belgia, eftir at spanski forsætisráðharrin, Mariano Rajoy, ógildaði katalansku fólkaatkvøðuna um loysing frá Spania. Eftir hetta skuldi Puigdemont, og aðrir loysingarsinnaðir, katalanskir politikkarar fyri rættin í Spania. Teir flýddu tó undan til Belgia, tí tær ræddust, at ikki fáa rættvísa viðgerð í Spania.
Tá Mariano Rajoy sendi katalanska tingið til hús, valdi hann eisini at útskriva nýval í Katalonia, at haldast 21. desember, 2017. Carles Puidgemont velur nú, at stilla upp til valið, men hann fær ikki gjørt tað úr Spania. Tískil førir hann fjar-valstríð úr Belgia.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Klaksvíkar kommuna er farin at orða ein umhvørvis- og orkupolitikk. Sonevnda umhvørvisvikan var partur av hesari ætlan, og nú verður farið eitt grønt stig víðari.
Kommunan bjóðar nú øllum borgarum til at koma við sínum hugskoti til, hvussu Klaksvík kann gerast tann grønasta kommunan í øllum landinum.
Borgarin verður biðin um at skriva nakrar reglur um umhvørvi ella orku. Kommunan vil hava at vita, hvørji ynski og hvørjar vónir tann einstaki hevur, bæði nú og frameftir, tað vil siga bæði í dag og um 5, 10 ella 30 ár fram í tíðina.
Vilt tú siga tína meining, kanst tú gera tað her.


text:
Í døgunum 16. til 19. vóru tingkvinnur á ráðstevnuni Women Deliver 2016 í Keypmannahavn. Hetta er fjórða altjóða ráðstevna undir hesum heitinum. Ráðstevnan verður hildin triðja hvørt ár og byggir á altjóða ráðstevnurnar undir ST, sum fyrstu ferð vóru í Meksiko í 1975.
Úti við 6.000 luttakarar úr øllum heiminum vóru í Keypmannahavn, og evnini vóru fjølbroytt, áhugaverd og í nógvum førum eisini viðkomandi fyri Føroyar.
Ráðstevnan er viðkomandi fyri øll heimsins lond og fyri allar politikarar. Ráðstevnan setir fokus á livikor hjá gentum og kvinnum í øllum heiminum sum partur av arbeiðinum við at røkka málunum, ið ST hevur sett sær – eisini nevnd Sustainable Development Goals.
Úr Føroyum luttóku Eyðgunn Samuelsen, landsstýriskvinna í almanna- og javnstøðumálum, Sirið Stenberg, landsstýriskvinna í heilsu, orku og umhvørvi, Annika Olsen, tingkvinna fyri Fólkaflokkin, Elsebeth Mercedis Gunnleygsdóttir, tingkvinna fyri Fólkaflokkin, Kristianna Winther Poulsen, tingkvinna fyri Javnaðarflokkin, Katrin Kallsberg, tingkvinna fyri Tjóðveldi, Óluva Klettskarð, tingkvinna fyri Tjóðveldi og Sonja Jógvansdóttir, uttanflokka-tingkvinna.
Tær hava í felag sent út yvirlýsing, sum ljóðar soleiðis:
- Hetta arbeiði er eisini viðkomandi fyri okkum í Føroyum, bæði heima og sum partur av altjóða samfelagnum. Gerandisdagurin í altjóðagjørda samfelagnum krevur, at vit eru við í avgerðunum og menningini av altjóða gongdini.
- Stríðið fyri javnstøðu, sum okkara formøður hava ført, hava vit skyldu til at halda fram við. Vit skulu duga at geva okkara yngru ættarliðum stafettina, tí at hóast vit eru komin langt í Føroyum í mun til londini í triðja heiminum, er tað framvegis eitt stórt arbeið, sum skal gerast. Og vunnin rættindi á javnstøðuøkinum kunnu skjótt missast.


text:
Summarvenjing hjá dreingjum
Dreingir12-07-2013 - Jónfinn Petursson
Sum nevnt á síðuni fyrr, eru flestu ungdómar okkara í summarfrí. Allíkavæl verða nakrar venjingar í summar, og allir leikarar, sum eru í høvðusstaðarøkinum, eru vælkomnir at venja. Fyrireikingarnar til steypafinalurnar eru nú farnar í gongd.
U16 dreingir: Tit verða bidnir um at fylgja við boðum frá Jón Simonsen umvegis Facebook.
U14 dreingir: Mándagin 15. týsdagin 16. juli og hósdagin 18. juli verður vant tvær ferðir um dagin,
kl. 10.30 og kl. 17.00.
Venjarar eru: Jan, Eilif og Milan
U12/11 dreingir: Kl. 17.00 somu dagar sum U14 dreingir. Venjari verður Milan, men allir venjarar í hesum aldursbólkinum eru eisini vælkomnir.


text:
í hálvfinaluni í Dana Cup
Dreingir26-07-2013 - Helgi Nielsen
Sum kunnugt eru 3 lið við dreingjum U12 frá HB við í stóru fótbóltskappingini Dana Cup í Hjørring. Tað hevur gingið væl hjá okkara har niðri, og nú í morgun spæla HB1 hálvfinalu.
HB1 høvdu ein strævnan dag í gjár. Teir spældu ikki minni enn 3 dystir. Fyrst 1/16 finalu móti einum liði úr Jordan, síðan 1/8 finalu móti einum norskum liði og kl. 20.30 í gjárkvøldið var tað so 1/4 finalan móti norsku Jotun Il. Her endaði dysturin javnur, so neyðugt varð við brotsspørkum, sum okkara vunnu. Longu kl. 8.30 í morgun spæla teir so aftur, hesaferð 1/2 finaluna móti norsku Fyllingsdalen FK.
Ein av leiðarunum á ferðini er Niels Uni Dam, og hann hevur verið óførur at blogga frá kappingini. Bloggurin hjá Niels Una sæst her.
Øll úrslitini frá kappingini síggjast her. (okkara eru við í B12)


text:
Í dag er sól og stilli. Frá ringasta veðri og sitrandi duni, tá aldan í gjár sló í klettin, so alt ristist, er nú stilli og sólskin. Ikki ein ond. Í dag er veður at lesa bløðini úti, uttan at tey flúgva avstað. Hvíta skúmrondin er gróður í sjónum. Og fyrsta summarservering á terrassuni var í morgun.
Sum sæst, hevur einsamalli tjaldbúgvin givið upp dystin við brimið á grøna kampingplássinum, sum í dag er innbjóðandi tómt. Men longur úti við Strond standa seyður og gæs og njóta nýkomnu summarsólina.
Sjálvt teir vetrartyngdu flugufrensarnir fara á flog og sveima í nýkomnu Tórsbyrgislýkkunni.
Ein vespa er farin í hjálpirøturnar, at sannføra tey mest seinfatandi um, at nú er summarið komið.


text:
Javnaðarflokkurin valt nýggja tingbólkaforkvinnu og nýggja 1. næstforkvinnu
Helena Dam á Neystabø, løgtingskvinna verður tingbólkaforkvinna og 1. næstforkvinna í Javnaðarflokkinum frá 14. september at rokna.
Tá nevndarsessirnir í tingbólki Javnaðarfloksins vórðu býttir, eftir at samgongan varð skipað 14. september 2015, varð avtalað í tingbólkinum at býta sessin sum tingbólkaformaður ímillum Jónleif Johannesen og Helenu Dam á Neystabø.
Komandi 14. september hevur Jónleif Johannesen verið tingbólkaformaður helvtina av valskeiðinum, og tá tekur Helena Dam á Neystabø við sum tingbólkaforkvinna.
Sambært lógini hjá flokkinum, so er formaður tingbólksins eisini 1. næstformaður í flokkinum. Hetta inniber so, at Helena nú eisini verður 1. næstforkvinna í Javnaðarflokkinum,
Helena Dam á Neystabø hevur sera drúgvar royndir í politikki bæði sum løgtingskvinna, sum landsstýriskvinna og sum býráðslimur.
« aftur


text:
Hell's Rebels
Character creation
Hvat er Hell’s Rebels, og hvat slag av hetjum eru passandi til hetta spæli? Í stuttum handlar Hell’s Rebels um býin Kintargo og komandi kollveltingina har; ein kollvelting ið tit, spælararnir, standa handan. Kintargo er ein frælsis-elskandi býur, ið júst áðrenn spælið byrjar verður yvirtikin av einum tyrani sum milt sagt ikki deilir áhugan hjá vanligu Kintargo íbúgvunum fyri borgararættindi. Kintargo er tykkara heim, og tit eru ikki glaðir fyri nýggju stjórnina. Kanska er harðlig kollvelting ikki fyrsti tankin hjá tykkara characters, men í síðsta enda verður tað upp til tykkum at basa stjórnini. Fá øsing í fólkið, storma Bastille skansan, sprong the House of Lords í luftina, og vís írunum hvat hugtakið ‘freedom fighter’ veruliga vil siga.
Ability scores og levels
Vit rulla ikki fyri ability scores hesa ferð. Ístaðin brúka vit point buy skipanina, við 20 stigum. Tit kunnu royna tað her, eitt lítið sindur longri niðri á síðuni. Hav í huga at fólk við 20 stigum eru óvanlig. Tit eru sterkari, skjótari, klókari og meira lokkandi enn vanligi persónurin. Harafturat rulla tit heldur ikki fyri HP. Ístaðin brúka tit somu mannagongd sum GMs nýta til at finna fram til monster HP. Fyrsta level fáa tit fullan hit die. Á seinna level fáa tit helvtina. Men á triðja fáa tit helvtina +1. Síðani skiftist tað ímillum hesi seinnu hvørt level. Sum bard fær Took 8 HP frá sínum d8 hit die á fyrsta level. Á level tvey fær hann 4, helvtina av d8. Á triðja level, 5. Síðani 4 aftur. Og so 5 aftur. Og so 4 aftur. Og soleiðis heldur tað áfram. Tit kunnu vænta at spæla fram til lv.12-14, um vit spæla alt liðugt.
Tit síggja at hendan skipanin beinir burtur við tilvildarligheitina vit annars eru vanir við. Eg veit ikki um tit eru misnøgdir við hesum, men spyrja tit meg kann eg greiða frá avgerðini. Eg geri tað ikki her tí henda síðan longu er ov long sum er.
Alignment
Frá lýsingini omanfyri heldur tú kanska at spælið skríggjar Chaotic Good. Hetta er ikki ósatt. Stjórnin tit fara upp ímóti er sera Lawful Evil, og klassiska rebell typan er absolutt CG. Spælið leggur á nógvar mátar upp til at tit spæla CG characters. Men har eru fleiri mátar at spæla tær ymisku alignments, so tað er als ikki ógjørligt hjá tær at spæla ein meira Lawful character, hevur tú hug til tað. Sjálvt ein Lawful Neutral typa kundi verði rebellur. Stjórnin hevur lógina á sínari síðu, men ein LN character kundi til dømis verði av tí fatan, at stjórnin misbrúkar lógina fyri at tæna sínum egnu endamálum, heldur enn fólkinum. Eisini Evil characters kundu tikið lut í kollveltingini, tó at tað er meira ósannlíkt. Tá ið tit gera tykkara characters, royni at hugsa meira um hvat tey stuðla, heldur enn teirra alignment. Ein character sum stuðlar óndum gudum, og serliga Asmodeisku kirkjuni ella einaræðisharrum, hevur ongan leiklut í hesum spælinum.
Classes, archetypes og prestige classes
Hell’s Rebels er fyrst og fremst ein urban campaign. Har verða nakrir túrar til lendi uttanum Kintargo og enntá eitt sindur av klassiskum dungeon delving, men tykkara characters verða ongantíð longi uttanfyri býarmúrarnar. Av tí sama, so eru ávísar classes meira passandi til hetta spæli enn aðrar. Allir classes kunnu sjálvandi klára seg her, men tær sum fokusera á villu náttúruna, so sum Ranger ella Druid, mugu allarhelst finna sær eina archetype sum passar betur inn í býarlívið. Og við hesum í huga vil eg nevna nakrar archetypes sum kunnu metast serliga passandi.
Alchemist:
- Saboteur
Barbarian:
- Urban Barbarian
Bard:
- Archivist
- Chelish Diva
- Court Bard
- Demagogue
- Detective
- Negotiator
- Street Performer
Cleric:
- Crusader
- Divine Strategist
- Hidden Priest
- Separatist
Inquisitor:
- Heretic
- Infiltrator
Oracle:
- Community Guardian
Ranger:
- Falconer
- Urban Ranger
Rogue:
- Charlatan
- Kintargo Rebel
- Investigator
- Rake
- Spy
Witch:
- Alley Witch
Fleiri prestige classes eru hóskandi val til Hell’s Rebels. Tær sum krevja Lawful ella Evil alignments eru ikki lættir at rættvísgera, men um GM og spælari kunnu koma fram til eina orsøk til hví ein tílíkur character arbeiðir saman við einum CG uppreistrarbólki ímóti einum LE einaræðisharra, so fari eg ikki at forða tær at spæla tað tú hevur hug til. Nakrar serliga áhugaverdar prestige classes eru umrøddar niðanfyri.
Assassin ella Red Mantis Assassin:
Henda prestige class krevur at ein er Evil. Arthur sigur at hetta er nakað vrøvl, og at tú ert vælkomin at spæla ein hjartagóður, men kanska óvanligur, Assassin. Bara tú onki samband hevur við ein bólk ella religión sum gongur ímóti evninum í spælinum (serliga Asmodeus, Norgorber, Zon-Kuthon ella nøkrum av diabolsku demigudunum), so kundi ein Assassin verði stak áhugaverdur í kollveltingini. Uppreistir, ella enntá borgarakríggj um tit loyva tí at fara so vítt, elva til daprar tíðir, og hugsjónin hjá einum assassin kundi verði virðismikil ímillum ‘the plucky young rebels’.
Bellflower Tiller:
The Bellflower Network er ein bólkur tú kanst lesa meira um her. Í stuttum er hetta er ein bólkur sum í longri tíð hevur stríðst ímóti somu stjórnini tit fara ímóti í hesum spælinum, og serliga ímóti siðinum at taka halflings sum trælir. Bólkurin hevur eina søgu í Kintargo, har folk hava meira virðing fyri frælsi enn aðrastaðni í landinum, men hevur harðar tíðir fyri framman.
Hellknight ella Hellknight Signifier:
Hetta kann tykjast eitt einastandandi ópassandi val, men tað er ikki ógjørligt fyri tí rætta Hellknight at taka part í kollveltingini. Tú kanst lesa meira um Hellknights her, men hav hetta í huganum: í síðsta enda eru Hellknights leiguhermenn. Tey hava svorið seg til eitt ávíst ideal, men ikki allir bólkar av Hellknights hava svorið seg til stjórnina. Hell’s Rebels gevur møguleikan til tey sum vilja spæla lógarinnar harða hond ímóti teimum sum misbrúka lógina. Tað skuldi tó sagt seg sjálvt, at vilt tú spæla Hellknight kanst tú ikki fokusera á tey meira diabolsku elementini av teimum her.
Master Spy:
Ein og hvør prestige class sum ger teg ein betri njósnara er sera hóskandi í Hell’s Rebels. Uppreistur handlar ikki bara um harðskap og morð. Eginleikin at snýta og sníkja seg ímillum stjórnina er ofta frægara vali framum eginleikan av sparka hurðina inn og provokera alla býarvaktina.
Noble Scion:
Okay, tað er ikki heilt rættvíst av mær at nevna hesa, tí Leadership er ein stórur partur av henni og eg loyvi ikki Leadership. Men eg kann ikki lata verða, tí tað er gjørligt hjá tykkum at spæla sum ein limur av einari aðalfamilju úr Kintargo, og so er hon eisini bara skeg. Pengar sum eitt class feature? Skeg. Hevur tú hug at hesari prestige class og hevur eitt rímiligt hugskot til okkurt hon kann geva ístaðin fyri Leadership, so sig endiliga frá.
Pathfinder Chronciler:
Hendan prestige class (og aðrar sum snúgva seg um Pathfinder Society) kann verða áhugaverd, nettupp tí at pathfinders eru sjáldsamir í Kintargo. Har finst ongin pathfinder lodge í býnum og stjórnin er sum heild ikki glað fyri felagsskapin. Men ein pathfinder longist altíð har hann ikki hoyrir heima. Felagsskapurin hevur onga serliga rollu í Hell’s Rebels, men teirra serliga forhold til júst hetta landið kundi leitt til gott rolluspæl. Tað er eisini vert at minnast, at Kintargo hevur upp til fleiri gátir, sum forvitnisligar sálir sum pathfinders eru sera ivrigir at loysa…
Unchained Classes
Tit vita at har finnast alternativar útgávur av Rogue, Barbarian, Summoner og Monk, nevndar unchained classes. “Arthur, kann eg brúka hesar?” spyrt tú. “Jep,” svari eg. Við nøkrum treytum. Fyri internan narrativan samanhang og tílíkt vrøvl eg fleygi mær til, fari eg bara at loyva eina slagnum av tí ávísu class í spælinum. Vilt tú spæla ein unchained Monk, so eru unchained Monks tað einasta slagi av Monk sum finst í spælinum. Internal consistency and whatnot. So sig frá um tú vilt spæla eina sovorðna class. Tað broytir uppá nógv hjá mær.
Unchained Barbarian fari eg tó ikki at loyva. Hesin er heilt einfalt ikki ein Barbarian í mínum skalla. Hinvegin fari eg bert at loyva unchained útgávuna av Summoners. Vanligi Summoner er heilt einfalt OP. Harafturat, so hevur ein tykkara longu gjørt av at spæla ein unchained Rogue. So unchained Rogues eru tann verisónin av Rogue sum finst í hesum spælinum. Men hov, eg havi strangliga banna Dex til damage sum UnRogue fær… UnRogue missur heilt einfalt tað feature. Teir fáa so nógv nýggj features samanborið við vanliga Rogue, at hesir slett ikki kunnu samanberast í styrki allíkavæl. UnRogues fáa tó okkurt endurgjald, títt spilta smábarn. Eitt feat kanska, ella eitt Rogue Talent? Voyt ikki. Vit finna útav onkrum.
Og so til seinast…
Áðrenn tit fara víðari vil eg nevna eitt her til seinast, so at tað er tað fyrsta tit hugsa um til character creation: tit spæla ikki adventurers. Hetta kann tykjast ein løgin útsøgn til eina adventure path, men eg má sláa hetta fæst: tykkara characters verða ikki adventurers. Tit fara ikki út í heim at finna loot, drepa monsters og onkursvegna bjarga heiminum. Tit eru ikki typisku murder hobos, bókstaviliga, í tí at tit ikki eru heimleys og morð tænir ikki endamálinum hjá tykkum. Tit hava eitt heim, allarhelst familju, sikkurt starv eisini. Tað sum skuldi motivera tykkara characters í hesum spæli er tapi av øllum hesum. Ein fremmandur tyranur tekur yvir heim tykkara, og er ein hóttan ímóti tykkara livimáta. Tað er tílíkt sum motiverar uppreistrarfólk, og tað er tílíkt eg kundi tonkt mær at sæð frá tykkum. Hav okkurt samband við Kintargo, tí Kintargo er endamálið í hesum spælinum. Hav umstøðurnar í huga; Kintargo er ikki nakar einastandandi stórur býur. Kennast tykkara PCs? Eru tey kanska í familju? Gift? Spekulera um hvussu tit passa inní henda býin.
Ella kunnu tit gera okkurt heilt annað. Whatevs. Vit finna útav onkrum. Tit skulu bara hava í huga, at typiski ‘drep-fyrst-spyr-spurningar-seinni’, loot-crazy adventurer hvørs einasti eginleiki er damage-per-round fer ikki at passa serliga væl inn her.
Ráð um nøkur ávís class features.
Ráð um races, mál og religiónir.


text:
Hóskvøldið er aftur spurnarkapping á skránni í Løkshøll í Runavík
Seinasta hóskvøld svaraðu bygdirnar Æðuvík og Saltangará seg víðari til stóru finaluna 26. apríl.
Talan var um eitt sera væl eydnað og undirhaldandi kvøld, samansett av spurnarkapping, tónleiki, samrøðum og so sjálvandi góðum undirhaldi. Áskoðarafjøldin fór væl nøgd til húsa hetta kvøldið.
Nú hóskvøldið, 19. Apríl, kl. 20, er Løkshøll aftur karmur um spurnarkappingina, tá annað umfar er á skránni.
Fyrri dysturin er grannauppgerð millum Søldarfjørð og Lamba. Bygdirnar hava spent bogan høgt, tí báðar vilja sleppa í finaluna fyri fyrstu ferð.
Seinni dysturin er millum Glyvrar, sum skulu verja meistaraheitið frá í fjør, og Runavík.
Umframt sjálva spurnarkappingina er mentan á skránni. Á gongini sýna listafólk fram, og í hálvleikunum í spurnarkappingini eru tónleikur og samrøður á skránni.
Hvat tónleikurin fer at fevna um hesa ferð, verður ikki avdúkað enn. Eitt er vist, og tað er, at onkur av sangunum er ikki framførdur í Løkshøll fyrr.
Sum nakað nýtt verður byrjað eitt sindur fyrr hóskvøldið. Fyrireikararnir vænta og vóna, at nógv fólk kemur til tiltakið, so dyrnar lata upp kl. 19, tá høvi er at keypa atgongumerki. Kl. 19:30 fer Jóna Olsen saman við tónleikarum at syngja hugnalig løg inni í Løkshøll.
Sjálv spurnarkappingin byrjar sum vanligt kl. 20.


text:
Í søguligu kørmunum á havnarmótinum í Christianshavn hevur ein bólkur av eldsálum arbeitt miðvíst fyri at fáa norðuratlantiska tónleikin tættari at dønunum. Mentanarhúsið á Norðuratlantsbryggjuni sýnir fram bæði kend og viðurkend listafólk – eins og nýggj og enn ókend listafólk – alt árið.
'Mentanarhúsið á Norðuratlantsbryggjuni er stuðlað av Føroyum, Grønlandi og Íslandi', greiðir Mikael Lavdal Kærsgaard, ið hevur ábyrgd fyri tónleikinum, frá. 'Vit fáast við at promovera list og tónleik frá teimum trimum londunum, og at gera danir varugar við ta ørgrynnu av mentan og list, ið kemur frá hesum londunum. Vit vilja fegin stytta um frástøðuna millum Danmark og norðuratlantisku londini. Og tað gera vit við at skipa fyri tiltøkum, har tey framførandi eru úr bæði Danmark og hinum norðuratlantisku londunum. Her fyri høvdu vit eitt tiltak við Teiti, sum heilt nógv fólk komu til. Hetta var ein partur av Golden Days-festivalinum. Eivør kom eisini framvið og sang við í einum lagi. Og víðagitni suppumaðurin, Birgir, kom og gjørdi suppu. Og fyri stuttum høvdu vit eisini vitjan av grønlendsku leikarinnuni og songkvinnuni, Nive Nielsen', heldur Mikael Lavdal Kærsgaard fram.
'16. oktobur hava vit G! Festival Night, har Fallulah umboðar Danmark og Marius Ziska umboðar Føroyar – Jan Sneum verður frásøgumaður og stendur fyri práti við tey framførandi, eitt sonevnt ”artist talk”. Á tann háttin fáa vit bundið londini saman', greiðir Mikael Lavdal Kærsgaard frá.
'Vit hava sjálvandi eisini fastar installatiónir, men ferðandi installatiónirnar, samstarvið og verkætlanirnar, sum ferðast millum londini, geva betri møguleika fyri at fáa tónleikin og listina út til ein størri málbólk', sigur Mikael Lavdal Kærsgaard, sum at enda leggur afturat, at tað hevur stórt virði at sýna norrøna tónleikin fram í ætlanum, har dentur verður lagdur á ta søguligu mentanina, ið er upprunin til listina. Á tann hátt kunnu áhoyrara koma uppaftur tættari at listini.
Les meira um Norðuratlantsbryggjuna og tónleikatiltøkini her.
Ein angi av Norðuratlantshavinum
Mentanarhúsið á Norðuratlantsbryggjuni liggur á Grønlendska Handilsplássinum, sum í 200 ár var miðstaður fyri samhandlinum við Føroyar, Finnmarkina, Ísland og serliga Grønland, og sum enn stendur sum ein varði yvir virknu fortíðina.
Í meira enn 200 ár vóru turrur fiskur, saltað sild, lýsi og skinn lossað, lastað og goymd á økinum, áðrenn vørurnar vórðu seldar víðari á europeiska marknaðinum.
Nógvir grønlendarar, íslendingar, føringar og danir hava í sínari tíð lagt at á Grønlendska Handilsplássinum, sum var fyrsta høvið á trína á fasta jørð aftaná longu ferðina. Tað var eisini ofta hiðani leiðin gekk, tá farið var úr Danmark í ein útnyrðing.
Í 1997 fingu Føroyar, Ísland og Grønland húsið frá Keypmannahavnar kommunu, og spakuliga birtust tankar um ta miðling av norrønum tónleiki og mentan, sum nú fer fram í húsinum. Húsið hevur eisini verið nýtt til at smelta lýsi. Lýsið varð smeltað í stórum kørum, og nýtt til gøtuljósini í Keypmannahavn. Angin av lýsi er enn týðiligur í tjúkku múrunum. Tað gevur húsinum ein rættleika, sum á besta hátt styðjar teimum mentanarligu upplivingunum, ið eru á skránni í húsinum.


text:
Í dag verður høvuðsnavnið avdúkað
Í dag ljóðar startskotið til Summar Festivalin 2015, sum verður hildin í døgunum frá 6. til 8. august.
Forsølan til Summar Festivalin byrjar seinnapartin í dag í sambandi við, at Summar Festivalurin kunnger høvuðsnavnið til festivalin næsta ár.
Avdúkingin av høvuðsnavninum verður í sending á Rás2 kl. 15.00 í dag. Sent verður ein tíma við práti við fyrireikara, tónleiki hjá bólkinum, ið verður avdúkaður, og lurtarakapping um atgongumerki.
Í fjør var amerikanski rockbólkurin Twisted Sister høvuðsnavn á Summar Festivalinum, og fyrireikararnir siga, at teir draga eina minst líka spennandi kanin burtur úr hattinum seinnapartin í dag.
Atgongumerki til Summar Festivalin verða seld á heimasíðuni sf.fo eftiravdúkingina í dag og frá í morgin í Telebúðum. Fyrsti prísurin á atgongumerkjum verður 750 krónur, men bert 1500 stk verða seld fyri hendan prísin.


text:
Tá vitan gevur úrslit, Hafnia 27. mars 2017
Væleydnað tiltak
Tiltakið "Tá vitan gevur úrslit" við undirheitinum "Brót mynstrið" var hildið á Panorama, Hafnia. Dagurin var ætlaður sum ein íblástrar dagur fyri leiðslur, har sjóneykan var sett á hvussu virkir og stovnar kunnu bróta vanar og leiða teirra virksemi inn í framtíðina.
Fokus var á, hvussu KT og leiðsluháttur kunnu gagnnýtast á besta hátt og verða við til at skapa vøkstur ella betra um raksturin. Vit høvdu boðið einum royndum donskum fyrilestrahaldara til Føroyar, ið hevur víst hetta í verki.
Skráin var sum fylgjandi:
Claus Rehfeld greiddi frá hvussu hann bygdi sína fyritøku upp sum bjóðaði leiðslukunningartøkni, seldi hana til eina altjóða fyritøku, og fekk ábyrgd av tí evropeiska marknaðinum.
Eyðbjørn Poulsen frá Leiðsluhúsinum greiddi frá hvussu tú kanst blíva ein enn meira álitisvekjandi leiðari.
Søren Halling frá E7 viðgjørdi spurningin: Hví nýta tíð til at rætta og flyta data tá ein synkroniseringsskipan kann gera tað fyri teg?
Svend Ingi Krosstein frá Synack viðgjørdi spurningin: Kann tað loysa seg at útveita sín rakstur, ella skal man heldur hava egnu útgerð? Og hvørji atlit skulu takast?
Claus Rehfeld kom við dømum um, hvussu privatar fyritøkur og almennir stovnar kunnu bróta mynstur við nýtslu av data og fáa betri leiðslukunning. Hvønn týdning hevur nýtslan av data fyri tína fyritøku, stovn og samfelagið?
Afturmeldingarnar hava verði góðar og vit takka fyri áhugan og fyri góða luttøku.


text:
Nýggja bókin "Lukka" er nú eisini tøk á heimasíðuni.
Fríggjadagin 20. mai varð bókin LUKKA løgd fram í Norðurlandahúsinum. Bókin er skrivað við støði í ST sáttmálanum.
Hetta er úrslit av samstarvi millum Edward Fuglø, listamann, Jastrid Gullaksen, Grafia, og Ásu Olsen, aðalskrivara, og Tóru við Keldu, forkvinnu, í MBF.
Bókin er ókeypis, og ætlað børnum og vaksnum at lesa í felag. Vónandi fer bókin at kveikja áhugan hjá føroyingum sum heild fyri rættindum teirra, ið bera brek.
Bókin fæst við at venda sær til MBF á tlf. 317373 ella við at senda teldupost til mbf@mbf.fo
Sí nærri her: Lukka - Rætturin at vera tann eg eri


text:
Øll kenna sitrónuppvaskið frá Kemilux. Men Kemilux ger so mangt annað eisini. Vaska hendur og Vaska upp og niður eru nýggjar, góðar føroyskar vørur, sum hava vunnið tokka hjá føroyingum.
Í 1965 fór Kemilux undir at framleiða sápu. Føroyska sápu. Høvuðsendamálið var at nøkta reingerðartørvin hjá teimum ymisku kundunum.
Kemilux hevur góðar royndir við at framleiða S1-Extra, sum er gott til alt gravskitið. S1-Extra er sera munadygt at vaska við um borð á skipum, oljuboripallum og líknandi, heilt frá maskinrúminum og upp á brúnna.
Hvat er reinari føroyskt enn Kemilux?


text:
Advokatyrki
Býtið av ogn og skuld
Hjúnafelagsskifti
Tey flestu munnu vita at búgvið skal býtast við helvtini til hvønn, men annars eru spurningarnir nógvir, sum krevja eitt svar.
Vanligir spurningar
Niðanfyri nakrir av mest vanligu spurningunum.
- Hvussu ger man við øllum tí fíggjarliga?
- Hvat Hvat skal við? Hvussu við tí, sum vit áttu áðrenn vit giftust? Hvussu við arvi?
- Hvussu ger man við húsinum?
- Hvat ger man, tá hin ikki vil medvirka? Onki hendir.
- Hevur nakar fyrstarætt til húsini?
- Og hvat við teimum ymisku tingunum, innbúgvinum, amboðum o.a.
- Hvat um eg keypi ein bil nú, áðrenn vit hava skift fyri pengarnar hjá mær.
- Hvat kostar tað at fáa advokat at hjálpa sær við skiftinum?


text:
Konfliktmekling
Ymiskar trætuloysnirÓsemjur og trætur eru fortreytir fyri broytingum. Tær flestu trætur greiða vit í sátt og semju - tó ikki allar. Hvussu greiða vit trætur okkara, og hvussu nøgd eru vit loysnina?
Trætur skulu loysast - ikki vinnast
Flestu trætur verða loystar við samráðingum. Tosingarlagið er tó ymiskt og samráðingarevnini ójøvn.
Summar trætur lata vit til dómstólarnar at taka avgerð fyri okkum. Ùrslitið verður tá, at annar parturin fær rætt, vinnur, meðan hin tapir. Tað frammanundan vánaliga samskifti gerst enn truplari og slitnar.
Aðrar trætur enda við maktnýtslu, t.d við uppsøgn, noktan at samstarva, við verkfalli/verkbanni.
Maktnýtslan kann eisini verða beinleiðis harðskapur, happing og krígsførsla.
Vit eru tey nærmastu til at loysa okkara egnu trætur
Eru onnur betur skikkaði at greiða okkara trætur, enn vit sjálvi eru?
Hava vit gjørt okkum greitt, um vit yvirhøvur ynskja eina loysn eftir tí leisti, sum rætturin ella myndugleikin nýtir, sum er ein rættarligur leistur, har avmarkað rúm er øðrum atlitum enn rættarligum.
Við at lata triðjapersón taka avgerð fyri okkum, siga vit samstundis frá okkum møguleikan at taka ábyrgd á loysnini.
Trætumekling (mediatón)
Partar sum ikki megna sjálvi at loysa eina ósemju ella trætu, men sum samstundis ynskja eina loysn, sum tey sjálvi finna fram, kunnu frá trætumeklara fáa hjálp at og tosa gjøllari um viðurskiftini, sum liggja til grund fyri ósemjuni. Meklarin virkar ikki sum ráðgevi ella kemur við uppskotum um loysnir, men virkar sum millumliður í samrøðuni millum partarnar. Partarnir finna sjálvir loysnina.
Vánaligt tosingarlag í samband við ósemjur elvir lættliga til misálit og mistulkingar. Fastlæstar trætur gera samskiftið vánaligt og trupult, og partarnir megna ofta ikki uttan hjálp at koma sær burturúr aftur trætuni. Er tú partur í trætu, sum tú ikki megnar at greiða, men sum tú kortini ynskir ein virðiligan enda á, og sum tú eisini hevur ávirkan á, so er trætumekling ein vegur at velja.
Í trætumekling royna teir ósamdu partarnir enn einaferð, hesuferð undir leiðslu meklarans, at koma til sættis í einum tryggum umhvørvi. Partarnir avtala frammanundan, at onki av tí sum fer fram, verður borið út, uttan so at annað er avtalað. Sama er galdandi fyri meklaran.
Meklarin tekur ikki partí við nøkrum, men gevur eftir serligari skipan pørtunum møguleika at koma til orðanna og at lurta eftir hvør øðrum, og soleiðis seta seg inn í og skilja sjónarmiðini hjá hinum.
Við størri innliti í áhugamálinum hjá hvør øðrum, ávirkast egin sjónarmið, og nýggir møguleikar fyri semjuloysn koma undan kavi.
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


text:
30 Seconds To Mars
30 Seconds To Mars er eitt amerikanskt alternativt metal orkestur ið er mannað av Jared Leto, Shannon Leto og Tomo Milicevic.
Søga[rætta | rætta wikitekst]
Í 1998 komu beiggjarnir Jared og Shannon Leto saman at stovna bólkin 30 Seconds To Mars. Jared Leto hevur leiklutin sum forsangari og gittarspælari, og bróður hansara, Shannon, slær trummur. Tað gekk ikki long tíð áðrenn Matt Wachter kom við sum bassistur og keyboardspælari. Hetta gjørdi, at ferð kom á, og bólkurin fekk longu nú gyltar møguleikar. Tá ið Tomo Milicevic tók við sum guitaristur, var 30 Seconds To Mars fullmannað.


text:
Tey flestu okkara halda tað vera púra natúrligt, at vit sleppa at gifta okkum tí makanum, sum vit elska. Nú skulu broytingarnar í hjúnabandslógini bara avgreiðast.
Okkara millum eru enn mong, sum ikki hava rættin at giftast makanum, sum vit elska. Tá ið eg tosi við fólk, eru rættindini hjá samkyndum at kunna gifta seg borgarliga evnið fram um øll onnur. Tí í einum tíðarhóskandi samfelag er tað sjálvsagt, at øll hava somu møguleikar.
Tað átti at verið óneyðugt at tosað um hetta í 2015, men so leingi hjúnabandið ikki fatar um okkum øll, halda vit fram.
Øll í Framsókn virka fyri, at samkynd eisini í Føroyum skulu kunna gifta seg borgarliga. Vit fara at broyta hjúnabandslógina soleiðis, at øll menniskju sjálv sleppa at velja sær sin lívsmaka. Stundin er komin til, at vit fáa eina tíðarhóskandi lóggávu, sum eisini samsvarar við hugburðin hjá flestu føroyingum.
Vit hava uppiborið betri
Skiftandi samgongur skulu altíð styrkja og verja allar borgarar á jøvnum føti. Hetta er ein so ómetaliga umráðandi leiklutur. Men ein minniluti á tingi hevur loyvt sær at áseta forboð og forðingar móti meirilutanum. Hendan tilvitaða mismun fara vit at broyta.
Les eisini: Vit mugu styrkja hjúnabandið
Framsókn tekur frástøðu frá avgerðini hjá samgonguni um at nokta sínum tinglimum at atkvøða sambært egnari sannføring í spurninginum um broytingar í hjúnabandslógini. Tingfólk skulu ongantíð aftur takast av ræði í hesum týdningarmikla máli.
Seinastu fýra árini hava prógvað, at vit hava nakað at berjast fyri.
Persónliga frælsið er sjálv fortreytin fyri einum tíðarhóskandi samfelag. Og tí sigi eg: Føroyar, vit eru betri enn hesi seinastu fýra árini. Vit eru eitt betri land enn tað, vit hava sæð.
Høgni Reistrup
Framsókn


text:
Hóast niðurgongutíð innan oljuvinnuna kom væl burturúr luttøkuni á ONS. Føroysku fyritøkurnar hittu millum annað kundar og samstarvsfelagir, men eisini útlendsk tíðindafólk vístu áhugað fyri Føroyum, og vildu serliga frætta um loyvisumfarið, sum verður í 2017.
Móttøka á landabásinum við landsstýrismanninum
Poul Michelsen, landsstýrismaður í uttanríkis- og vinnumálum, vitjaði eisini á messuni og mánadagin 29. august varð skipað fyri móttøku á landabásinum. Landsstýrismaðurin greiddi frá um loyvisumfarið í 2017 og um veitaravinnuna í Føroyum. Góð undirtøka var fyri móttøkuni, og fleiri útlendskir gestir vitjaðu landabásin og sýndu áhugað fyri føroyskum viðurskiftum.
Messufyriskipararnir boða frá, at íalt vóru 65.718 vitjandi á ONS 2016, og 1.241 framsýnarar frá 40 londum luttóku á messuni. Góða undirtøkan vísir eitt ávíst bjartskygni í vinnuni og staðfestur, at ONS er ein týðandi messa fyri fyritøkur í starvast innan olju- og veitaravinnuna.
Føroyska luttøkan varð samskipað av Oljuvinnufelagnum.
Sí myndir frá móttøkuni her.


text:
33 ára gamli havnarmaðurin, Petur Háberg, bjóðar seg fram fyri Tjóðveldi til komandi løgtingsval. – Sjálvt um Føroyar er millum ríkastu lond í heiminum, eru tað framvegis summi, sum ikki fáa endarnar at røkka saman. Og tað haldi eg ikki, at vit sum føroyingar kunnu liva við, sigur Petur Háberg.
– Tað er eingin, sum í dag ivast í, at vit hava fátøk í Føroyum. At vit hava børn, ið liva í fátækradømi. Og eg trúgvi heldur ikki, at tað er nakar, ið heldur hetta vera í ordan. Men hetta átti at ruddað øll onnur mál burtur og fingið hægstu raðfesting: Hvussu loysa vit hettar? Men soleiðis er tað ikki. Raðfestingin er – eftir mínari meting – skeiklað. Vit kunnu ikki blunda og halda, at onkur annar skal skapa rættvís livikor her í Føroyum. Vit mugu sjálv gera tað, sum skal til og býta virðini rætt her í Føroyum. Og tað er m.a. tí, eg stilli upp, sigur hann.
Og hann heldur, at tað eru fleiri aðrar raðfestingar, ið eru ørkymlandi:
– Tosað verður nógv um at fáa útsetar heim. Men ynskja vit tað, umframt at vit í lesa í Føroyum skulu trívast og fullføra okkara útbúgving, so er neyðugt at gera okkurt alvorligt við bústaðarumstøðurnar. Og ein byrjan hevði verið, at bygt almennar leigu- og lestraríbúðir kring landið sum skjótast, so allar ungar familjur fáa ein reellan møguleika at vera ein familja og ikki brotna av strongd, sigur hann.
– Tað átti ikki at verið neyðugt at melda út, men: Eg fari ikki at lúgva. Eg eri greiður yvir, at tað er ein rúgva, eg ikki veit. Fari eg skeivur – sum ikki kemst uttanum – so viðgangi eg tað. Og at vera gruggutur og ógreiður er ikki ein møguleiki. Í stuttum: meiri opinleika og gjøgnumskygni inn í føroyskan politikk, sigur Petur Háberg.
– Tað kennist neyðugt at taka fólkaræðið niður á eygnahædd aftur. Løgtingið skal tæna fólkinum og ikki umvent.
Petur Háberg gongur á Fróðskaparsetrinum og lesur sosialvísindi og samfelagsplanlegging. Hann hevur í nógv ár arbeitt við børnum og ungum í eitt nú Margarinfabrikkini og hevur seinastu nógvu árini samskipað verkætlanina ‘Ung í arbeiði’ í Tórshavnar Kommunu.
Petur bjóðar seg fram at stilla upp fyri Suðurstreymoyar Tjóðveldisfelag, sum hevði fyrsta uppstillingarfund í kvøld.


text:
Konsertin er útseld, nú Heiðrik verður at hoyra í Auluni á Finsen 20. desember.
Heiðrik átti eina av mest inniligu føroysku plátunum í fjør. Funerals, ið er ein persónlig ferð hjá Heiðriki, gjøgnum eina røð av evnum, ið liggja hjartanum nær. Fleiri av songunum hava verið tráspældir í útvarpinum, hvør hevur ikki nikkað við til sangir sum Change of Frame, Monster ella Love Song. Ummæli heima sum úti hava verið eisini verið frálík.
Dugnaligi havnarmaðurin býr í løtuni í Íslandi, men nú Aulan í Finsen er latin upp, vakti tað áhugan hjá Heiðriki, ið beinanvegin setti eina konsert á skrá..
Fantastisku hølini hava ein serligan akkustikk, ið vit gleða okkum til at uppliva saman við Heiðriki 20. desember.
Við sær hevur hann bólk og strúkarar at geva vøkru tónunum flog.


text:
Lærarar og námsfrøðingar bara fáa og missa einki
Fakfeløgini yvirtulka og misskilja. Uppskotið gevur bert enn ein møguleika, nevniliga at abeiða eftir 67 ár, tó bara um viðkomandi ynskir tað. Pensjónsaldur verður framvegis 67 og pensjónir skulu ikki ávirkast yvirhøvur.
Føroya Lærarafelag og Føroya Pedagogfelag geva ilt av sær í skrivið seinnapartin. Men hetta er ógrundað, tí uppskotið er ikki tað, tey leggja tað út til.
Uppskotið sigur: “Løgtingið heitir á landsstýrið um at gera neyðugar lógarbroytingar sum tryggja, at lærarar og námsfrøðingar, sum eru settir sum tænastumenn, fáa møguleika, eins og aðrir tænastumenn, at arbeiða eftir at teir eru fyltir 67 ár, um teir hava ynski og orku til tess.“ .
Hetta er júst sami møguleiki, sum øll onnur í almennum starvi hava. Pensjónsaldurin verður óbroyttur, tvs framvegis 67 ár og pensjónsviðurskiftið skulu ikki broytast við hesum.
Sum eg skilji, hava áðurnevndu fakfeløg í 1992 fingið avtalu við landstýrið um at lærarar og pedagogar, sum eru tænastumenn, SKULU fara úr starvið, tá tey eru 67 ár, men fáa pensjón, sum um tey høvdu arbeitt til tey vóru 70 ár.
Hetta uppskot skal sjálvandi ikki broyta rættin í hesi í avtalu. Tvs. hóast hetta uppskot, so verður hesin rættur framvegis galdandi. Men uppskotið vil geva enn ein møguleika. Um lærari ella námfrøðingur ynskir at arbeiða eftir 67 ár, skulu tey fáa møguleikan til tað og ikki verða tvinga til hús.
Uppskotið her: http://logting.fo/files/casestate/16699/078.16%20U.t.s.%20laerarar%20og%20namsfrodingar.pdf
Jørgen Niclasen, Tingmaður


text:
Gozo
Gozo (Maltiskt Għawdex) er er næststørsta oyggj í Malta. Her búgva umleið 31 000 fólk. Hon hevur 16 smáar bygdir, sum eru bundnar saman við vegum og tunlum. Høvuðsstaðurin, Victoria (fyrr Rabat), liggur miðskeiðis á oynni. Hon er eisini størsti býur og hevur umleið 6500 íbúgvar. Gozo er umleið 67 ferðkilometrar til støddar (støddin er nakað sum á Manhattan í New York) og er tann oyggin, ið liggur longst vestur í Malta. Úr suðurendanum og norður eru 14 km., og har, sum hon er breiðast, er hon 7,25 km. Gozo er 67. størsta oyggj í Miðjarhavinum.
Bygdir[rætta | rætta wikitekst]
Á oynni eru 16 bygdir:
- Fontana
- Għajnsielem
- Għarb
- Għasri
- Kerċem (Ta' Kerċem)
- Marsalforn
- Mgarr
- Munxar
- Nadur
- Qala
- San Lawrenz
- Sannat (Ta' Sannat)
- Victoria (Ir-Rabat)
- Xagħra
- Xewkija
- Xlendi
- Żebbuġ


text:
Barnakór Glyvra kirkju hevur konsert í kirkjuni 18. apríl, kl. 19.
Øll eru vælkomin. Eftir konsertina verður ein drekkamuður at fáa.
17.04.2007
Barnakór Glyvra kirkju
Barnakór Glyvra kirkju hevur konsert í kirkjuni 18. apríl, kl. 19.
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Nógv børn á legu
Hetta er tíðin har barnalegur eru í leguhúsinum í Nesvík. Í ár eru legurnar sera væl vitjaðar.
Til Simba leguna fyri 3.- og 4. flokk varð gjørdur flottur filmur. Á hesi legu vóru 130 børn umframt leiðarar og starvsfólk.
Útbygging
Í 23 ár hevur Leguhúsið í Nesvík hýst túsundtals børnum, ungum og vaksnum úr øllum Føroyum til legur og onnur tiltøk. Leguhúsið verður nýtt alt árið, fyrst og fremst til kristiligar legur fyri børn, ung og vaksin. Harumframt verður bygningurin leigaður út til seturskúlar, fyritøkur, venjingarlegur, fundir og annað. Samanlagt eru áleið 10-15.000 gistingar í Nesvík hvørt ár.
Verandi hús hevur 15 kømur við tilsamans 132 seingjarplássum, og matsalurin hýsir bæði máltíðum og felagstiltøkum. Ætlaða útbyggingin fevnir um 12 hjúna/familjukømur, ljóst og opið felagsøki við vøkrum útsýni suður móti brúnni, umframt eina kombihøll á góðar 450 fermetrar. Høllin skal partvís nýtast til møtir, fyrilestrar, skeið, konsertir og aðrar samkomur, har 500 sitipláss vera. Harumframt skal hon nýtast til alskyns ítrótt og spæl. Knýtt at høllini eru skiftirúm við brúsum.
Ætlaða útbyggingin er í trimum byggistigum.
byggistig 1 fevnir um eina kombihøll á góðar 450 fermetrar.
byggistig 2 fevnir um ljóst og opið felagsøki, har niðara hæddini hýsir skiftirúm við brúsum og goymslu. Eisini verður ein kamarslon innilokað og partvís innrættað við 12 hjúna/familjukømrum.
byggistig 3 er, at sjálvboðin gera tað síðsta av innrættingararbeiðnum í kømrunum liðugt.
Tørvurin at byggja út er stórur. Serliga er tørvur á høllini, tí sum er má matsalurin umskipast í sambandi við alt annað virksemi.
Les meira um virksemi og hvussu tú kanst stuðla her: www.mission.fo


text:
Kappingin er býtt í aldursbólkarnar U8, U10, U12 og U14, og er sjálvandi fyri bæði gentur og dreingir. Trý tey bestu liðini í hvørjum aldursbólki vinna heiðursmerki.
Liðini verða mannaði við málverja og fýra útileikarum. Harumframt er eisini møguleiki at hava skiftisleikarar við. Kostnaður fyri hvørt liðið er 200 krónur.
Tilmelding fer fram á telefon 73 74 25 ella andrass(kurla)epost.fo seinast hósdagin 21. august 2013.
Henda dagin verða eisini allar steypafinalurnar leiktar á Tórsvølli, og tí verður eisini stórt fótbólts-barnaland á økinum.
Har verður millum mangt annað møguleiki at luttaka í dribli-, skot- og jongleri kapping. Vinnarin fær møguleikan at vera maskottur til ein av landsdystinum í heyst.
Ókeypis verður at royna seg í fótbóltslandinum.


text:
Wikipedia:Hendingar/1. desember
Hin 1. desember: Tjóðardagur Rumenia
- 1867 - Kunoyar kirkja verður vígd.
- 1918 - Ísland fær fullveldi, men verður partur av Danmark til 1944.
- 1918 - Transylvania og Rumenia sameinast.
- 1955 - Afroamerikanska Rosa Parks (myndin) gerst heimskend, tá hon noktar at geva sítt setur til ein "hvítan ferðandi" tá bussurin var fullur í Alabama, USA.
- 1991 - Kalda kríggið: Í eini fólkaatvkøðu Ukraina fyri loysing frá Sovjetsamveldinum.
-
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Mótstøðufólk hjá Margaret Thatcher hava skapt ein nýggjan og tó 74 ára gamlan slagara, sum við fullari ferð leitar upp eftir almenna sølulistanum, The Chart Show, á Radio 1 hjá BBC. Nú The Iron Lady andaðist, hava mótstøðufólkini brúkt Twitter og Facebook at blæsa lív í Ding Dong the Witch is Dead, sum Judy Garland sang í filminum The Wizard of Oz (1939).
Mikudagin verður Thatcher borin út úr St Paul’s Cathedral í London. Mótstøðufólkini syngja longu í bretsku gøtunum og BBC leiðslan heldur, at støðan er so niðrandi, at tey hava sett bann fyri sanginum, hóast hann er seldur og tikin so ofta niður av netinum, at hann av røttum eigur at verða ovast, ella í minsta lagi heilt ovarlaga, á almenna bretska listanum yvir seldar sangir. BBC boðar tí frá, at í dag verður bara eitt lítið brot at hoyra úr sanginum. So verður ein tíðindastubbi lisin inn yvir sangin, har greitt verður frá um støðuna og samanhangin. Tað er ikki fyrstu ferð at BBC sensurerar innihald í tónleikasendingum. Her er fráboðanin frá BBC:


text:
Í 2016 gjørdi Almannaverkið eina arbeiðsumhvørvis- og trivnaðarkanning, har øll starvsfólkini skuldu svara spurningum um, hvat tey hildu um arbeiðsumhvørvi og trivnaðin á arbeiðsplássinum. Ein av spurningunum, sum starvsfólkini skuldu svara, var um harðskap á arbeiðsplássinum. Kanningin vísti, at tað er bæði sálarligur og kropsligur harðskapur á arbeiðsplássum.
Eitt av starvsfólkunum, sum hevur upplivað harðskap á arbeiðsplássinum, er Teitur Jóannesarson. Hann fór at lesa til námsfrøðing í 2010, og í 2011 var hann í starvsvenjing á einum stovni í Føroyum, har ein ungur borgari við harðligum atburði búði. Hann byrjaði fyrst sum avloysari og fekk fast starv í 2014, tá ið hann fekk prógv sum námsfrøðingur. Pedagogblaðið hevur sett Teiti stevnu og biðið hann greitt frá sínum arbeiði at tálma harðskapinum.
- Tað var/er ógvuliga hart. Eg havi ikki sjálvur verið úti fyri kropsligum harðskapi, men havi verið vitni til hetta fleiri ferðir. Eg havi upplivað nógvan sálarligan harðskap. Fyri nøkrum árum síðani var hetta næstan gerandisdagur. Harðskapurin – bæði tann kropsligi og tann sálarligi – eru sera tyngjandi. Tað ávirkar alt arbeiðsplássið. Tað skapar nógva strongd, ónøgdsemi, starvsfólkaútskifting og ikki minst eina kenslu av hjálparloysi, tá ið ein ikki fær tálmað harðskapinum og minkað um hann, sigur Teitur.
Hvørji pedagogisk amboð hevur tú brúkt í tínum arbeiði at tálma harðskapinum?
- Vit brúka ein leist, ið kallast "ikki stressandi námsfrøði" (Low arousel pedagogik). Vit leggja sera stóran dent á sjálvsavgerðarrættin hjá borgaranum, soleiðis at viðkomandi so vítt sum gjørligt fær ávirkan á egið lív. Her ansa vit sjálvandi eisini eftir, at tað ikki gerst vansorgan. Aftur at hesum, so brúka vit trafikkljós-mátan, sum er ein váðameting av harðskapinum. Vit skráseta hetta tríggjar ferðir um dagin. Hann er eisini ein mannagongd fyri, hvat starvsfólk skulu gera, tá ið viðkomandi er í grøna feltinum, gula feltinum og reyða feltinum. Harafturat brúka vit nógv hjálpartól: boardmaker, memodayplanner, timetimer og visuellar sosialar søgur. Leggjast kann afturat, at vit eisini visualisera pengarnar hjá viðkomandi, har vit hava hongt ymiskar lummar á veggin. Hvør lummi hevur eina mynd av einum virksemi. Allir hesir lummarnir fáa so eina ávísa nøgd av pengum í hvønn mánadag. Hetta er ein fíggjarætlan fyri eina viku í senn. Síðani umsitur viðkomandi sjálvur, hvussu pengarnir verða brúktir (sjálvsavgerðarrætturin). Men um hann tekur úr einum lumma og brúkar hetta til okkurt annað, so veit viðkomandi eisini, at so er einki eftir í tí lummanum. Fyrr vóru tað sera nógvar konfliktir í sambandi við pengar. Viðkomandi dugir ikki við pengum og skilti tí heldur ikki, hví tað ikki bara læt seg gera at keypa nýtt, um okkurt brotnaði. Men hendan trupulleika hava vit ikki í dag. Hetta er takkað verið hesari mannagongdini og visualisering av pengunum, greiðir Teitur frá.
Teitur sigur, at hann hevur sjálvur leitað sær tilfar fram og leggur afturat, at uttan eina jaliga leiðslu, sum sær týdningin av at førleikamenna starvsfólkini so hevði støðan ikki verið, sum hon er í dag.
- Eg havi sjálvur leitað mær fram tilfar um harðskap. Síðani hevur tað verið eitt sindur Learning by doing, har vit, leiðslan og starvsfólkabólkurin, hava greinað og tulkað hvørja einstaku harðskapshending fyri at koma fram á, hvørjir faktorar elvdu til hendingina. Eftir hetta hava vit roynt at broytt hesar faktorar.
Leiðslan hevur verið sera jalig, lurtandi og stuðlandi allan vegin ígjøgnum. Vit hava verið í Dammark á einari arbeiðsstarvsstovu hjá Vold som udtryksform, sum kallaðist: Brugerinddragelse i det voldsforebyggende arbejde. Vit hava eisini verið til onnur skeið um harðskap og til skeið í boardmaker, sosialum søgum og sjálvverju, sigur Teitur Jóannesarson.
Taka ikki sálarligan harðskap í álvara
Teitur heldur, at tann sálarligi ágangurin ikki altíð verður tikin í álvara. Hann sigur, at tey á stovninum í fyrstani ikki tóku tann sálarliga ágangin í álvara.
- Hetta kemst nokk av tí, at tað var í heilum, at fólk vóru fyri sálarligum ágangi. Men borgarin má takast í ramasta álvara, tí hetta er eitt neyðarróp frá einum borgara, sum vil fortelja, at alt er ikki í lagi. Tá ið tann sálarligi harðskapurin ikki riggar, og borgarin ikki følir, at hann verður sæddur, hoyrdur ella virdur, so følir viðkomandi seg noyddan og pressaðan at fremja tann kropsliga harðskapin, tí bikarið flýtur yvir, og viðkomandi orkar ikki meir. Hetta var í øllum førum galdandi hjá okkum, greiðir Teitur frá.
Teitur er sannførdur um, at høvdu tey ikki brúkt allar tær pedagogisku tilgongdirnar og mannagongdirnar, sum eru nevndar omanfyri, so høvdu tey verið í sama stað sum fyri trimum árum síðani, har viðkomandi framdi kropsligan harðskap móti starvsfólki í miðal einaferð um mánaðin. Síðani 2014 hava tey skrásett harðskapin í einum skema fyri at fylgja gongdini. Har sæst, at nú hevur ikki verið nøkur kropslig harðskapshending í 1½ ár. Og tann sálarligi harðskapurin er týðiliga minkaður, sigur Teitur Jóannesarson at enda í samrøðu við Pedagogblaðið.
Les alt Pedagogblaðið her!


text:
Herfyri var eg ein túr í Gøteborg og vitjaði. Komin úr tokinum eri eg stødd í miðbýnum. Tað fyrsti eg leggi til merkis, eru ælabogafløgg fram við allari Gøte Älv, sum rennur mitt gjøgnum Gøteborg bý. Í býnum er nevnliga HBT-festivalur, tað vil siga festivalur fyri sam-, tví- og transkynd.
At býurin hevur gjørt seg út til festival er greitt: allir bussar og sporvognar flagga við ælabogafløggum, og í teimum stóru keypsmiðstøðunum síggjast eyðkendu ælabogalitirnir allastaðni.
Tú fært eina fatan av, at hetta ikki bara er ein festivalur, sum sam-tví- og transkynd skipa fyri, men at tað er býurin, sum bjóðar til veitslu.
Festivalurin byrjar 11. mai og endar við stórari paradu sunnudagin tann 16. mai. Sum eg skilji, er stig tikið til festivalin fyri fýra árum síðani, og her er alt, tú kanst hugsa tær at uppliva av tónleiki, sjónleiki, dansi, kjaki, workshops, veitslum og ja: kirkjugongd.
Sum vitiligt er, er hetta ikki keðiligt fólkaslag: Umframt alt tað seriøsa sum hiv, støðuna í Eysturevropa, Palestina, Ísrael og Iran, fært tú at vita, hvussu tað er at vera deyvstummur og gay, tí tað kanst tú gott vera samstundis, og hvør veit, kanska tey hava brúk fyri nýggjum orðum at lýsa sína støðu við? Tú kanst eisini lurta eftir trans-sister radio, tú sleppur á pyjamasparty, sleppur at dansa fólkadans við queer-tema, og karaokekvøld við queertema er heldur ikki afturkastandi, tú kanst fara til sjónleikin Gaystraight2hell, og so kanst tú fara á hámessu í øllum ælabogans litum!
Hurrá fyri føroyskum ungdómi
Sum turistur roynir tú jú at vitja sermerkt støð. Og ein dagin gekk leiðin inn í dómkirkjuna í Gøteborg, sum eitur Gustavi Kyrkan. Innkomin er tað fyrsta, eg leggi til merkis, eitt vakurt blómutyssi á kirkjugólvinum, og mín sann eru blómurnar í ælabogalitum. Inn eftir kirkjugólvinum hanga vimplar eisini í ælabogalitum, og heilt har frammi uppi á sjálvum altarinum standa blómur og vimplar báðumegin við í somu ælabogalitum.
Eg má siga sum er, at eg stóð sum kánus. Og av tí at eg ikki eri Bill ella Svenning ella av teirra áskoðan, so gjørdist eg ovurfegin. Hetta var so vakurt og hugtakandi, at eg stóð málleys eina góða løtu. Útafturkomin síggi eg, at tvey fløgg eru vundin á stong við kirkjuna: almenna flaggið hjá svensku kirkjuni og við tess lið ælabogaflaggið.
Nú er tað, at bæði eg og Teitur spyrja okkum sjálvi: er himmalin og Atlantshavið eitt vandamikið útsýni? eru vit nærri Jesusi enn onnur fólkasløg? Vit, er í hesum føri føroyingar og Føroyar, og onkursvegna havi eg varhugan av, at teir báðir Bill og Svenning høvdu svarað hesum spurningunum játtandi. Hvussu mangan hava vit ikki hoyrt sagt, at tey trúgva ikki líka nógv í útlondum sum her heima hjá okkum: ella sum Bill tekur til í Refleksjón: at uttanlanda eru tey hugtikin av, at vit eru so kristin í Føroyum, hvør skal siga: tað eru tey ikki í útlondum.
So eftir hesum at døma mugu tey vera heidningar, sum búgva í Svøríki. Ella – munnu vit úti í Atlansthavi kanska hava misskilt okkurt? Man tað bera til at skilja hetta á annan hátt? Er tað gjørligt at vera aktivt samkynd og kristin um somu tíð?
Gaystraight2hell er júst tað, eg komi í tankar um, tá eg hoyri, at meðan eg havi verið burturi hevur ljót grein staðið um samkynd og ættleiðing á Sandoyarportalinum, har orð sum reyvari og annað mangt verða brúkt í heilagu herferðini móti hesum fólkabólki, sum forrestin er blivin tryggjaður við 266b, um nakar skuldi ivast.
Eg skilji eisini, at ung heima á Sandi hava havt harðliga at hesari greinini við tí úrsliti, at hon verður tikin av portalinum við ein brest, og tað er at fegnast um.
Afturkomin til Føroya hoyri eg formenn og -kvinnur fyri trý politisk ungmannafeløg taka til orðanna um rættin hjá samkyndum at ættleiða, tey halda, at hesin rættur eigur at vera púra sjálvsagdur.
Eg má siga, at tað er at frøast um, at vit hava so skilagóðan ungdóm bæði á bygd og í bý her í landinum, og komi aftur at hugsa um eitt ørindi úr einum sangi hjá Teiti: men kanska er yngra ættarlið í veruleikanum nógv meira við enn landsins tungu dreingir og teirra drúgvu royndir.
Tí sannheit at siga, so eru bæði Bill og Svenning jú totalt afturúrsigldir, tá ið tað kemur til at skilja, hvat mannarættindi eru.
Eg sakni Friðarbogan
Síðan aktiónina Lat tøgnina tala uttan fyri Løgtingið í 2008 hevur onki verið at hoyrt til Friðarbogan, felagið fyri sam- og tvíkynd í Føroyum.
Eg kann ikki trúgva, at tað bara er tí, at ein løgtingslimur bað tey halda kjaft og ikki grenja so illa, men kanska er tað ein partur av frágreiðingini. Tí vit vilja so gjarna síggja upp til okkara fólk á Løgtingi. Tey eiga at ganga undan og hava visjónir, tey eiga ikki at biðja okkum halda kjaft ella sum nú, at siga at ungdómurin er í ferð við at avkristna Føroyar. Heldur tvørturímóti er ungdómurin eftir mínum tykki við til at seta orð Jesusar í hásæti um næstakærleika, og tað eiga vit øll at taka hattin av fyri.
Vit mangla Finn Helmsdal, men kanska Annita á Fríðriksmørk fær onkur onnur aftrat sær at stríðast fyri skrásettum parlagi og rættindi til ættleiðing. Tí eg bíði enn eftir, at politikarar grava høvdinum úr aftur sandinum og halda fram at stríðast fyri mannsømiligum korum hjá samkyndum í Føroyum. Og við tey ungu má eg bara siga: Gott pressað! Vón er fyri framman, men ongin orsøk er at bíða eftir, at hesi ungu koma inn í Løgtingið, áðrenn vend kemur í, vit eiga at skøða okkum væl og fara avstað beint nú eftir glíðibreytini.


text:
Umbýtingartænasta
Dagført 21. november 2017
Jólagávumerki
Hetta gevur móttakaranum rætt at býta gávuna um ella fáa pening endurrindaðan*. Virðið verður ásett sambært dagsprísi á umbýtingardegnum.
Treytirnar eru, at vøran skal ikki vera tikin í nýtslu og skal vera í sama standi, sum tá ið hon varð keypt. Umbýtingarfreistin er 31. januar 2018.
Umbýting annars
Hevur tú keypt eina vøru hjá okkum, kanst tú býta hana um
ella fáa peningin endurrindaðan*, tá hesar treytir eru uppfyltar:
- At tú við kvittan kanst prógva, at vøran er keypt í Vøruhúsinum
fyri ikki fleiri enn 12 døgum síðan (allir dagar íroknaðir)
- At vøran er í sama standi, sum tá ið hon varð keypt
- At vøran ikki er tikin í nýtslu
*Er upphæddin yvir 500 kr tilskila vit okkum rættin at flyta tær peningin á konto ístaðin.
Umbýtingartænastan fevnir ikki um:
- Vørur, ið eru bílagdar heim til kunda eftir umbøn
- Tilskorna gólvvøru og ásettir pakkar av gólvtilfari
- Fýrverk


text:
Skeyti
04.04.2014
Húsakeyp og kostnaður.
Holl advokatráðgeving í samband við húsakeyp eigur ikki at sparast burtur.
Pengarnir til holla ráðgeving til hesa fíggjarligu stóru íløgu, herundir gerð av skeyti og avgreiðsla av peninginum nýtir ikki at kosta almikið.
Kostnaðurin fyri arbeiðið verður ásettur út frá tímanýtslu - tó við einum minstaprísi við mvg stórur frá kr. 5.000,- til kr. 8.500.
Tímanýtslan verður skrásett og er grundarlagið undir samlaða kostnaðinum. Tímaprísurin sæst á heimasíðuni.
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo